PROJEKTAS
 TECHNINIO DARBO PROJEKTO PARENGIMO TECHNINĖ SPECIFIKACIJA

1. PIRKIMO OBJEKTAS
E-2 KE-4 kondensato atliekinės šilumos atgavimo ir kondensato panaudojimo technologinėms reikmėms techninio darbo projekto parengimas. 
1 lentelė. Sutrumpinimų reikšmės
	Sutrumpinimas
	Reikšmė

	Užsakovas
	AB „Miesto gijos“

	Paslaugos tiekėjas
	Ūkio subjektas įsipareigojęs suteikti projektavimo paslaugą  pagal šią techninę specifikaciją ir keliamus reikalavimus

	Paslaugos
	E-2 KE-4 kondensato atliekinės šilumos atgavimo ir kondensato panaudojimo technologinėms reikmėms techninio darbo projekto parengimo paslauga

	Techninė specifikacija
	E-2 KE-4 kondensato atliekinės šilumos atgavimo ir kondensato panaudojimo technologinėms reikmėms techninio darbo projekto parengimo techninė specifikacija

	Projektas
	Techninis darbo projektas

	E-2
	Objektas ir jo adresas – AB „Miesto gijos“ termofikacinė elektrinė Nr. 2, Elektrinės g. 2, Vilnius

	KE-4
	Kondensacinis ekonomaizeris Nr. 4

	GK-4
	Biokuro garo katilas Nr. 4

	SPT
	Skystų pelenų talpa

	KŠS
	Kompresorinis šilumos siurblys

	DK
	Dažnio keitiklis

	RAA
	Relinė apsauga ir automatika

	NMŠ
	Nepertraukiamo maitinimo šaltinis (“UPS”)

	KDE
	Kondensacinis dūmų ekonomaizeris

	SCADA sistema
	Tai duomenų surinkimo, stebėjimo, kontrolės ir valdymo kompiuterizuotų sistemų bendrinis pavadinimas. Duomenys gali būti surenkami ir apdorojami bei objektai valdomi nuotoliniu būdu.

	KKS
	Elektros stočių įrangos tapatinimo sistema

	CŠT
	Centralizuoti šilumos tinklai

	VK
	Vandens šildymo katilas

	SDI
	Dumblėjimo indeksas, t. y. indeksas įvertinantis skendinčių ir koloidinių medžiagų koncentraciją.

	ARĮ
	Automatinio rezervavimo įrenginys

	PID
	Proporcinis integracinis ir/ar diferencinis signalas

	RTD
	Varžinis temperatūros jutiklis

	PLV
	Programuojamas loginis valdiklis





1.1. PIRKIMO OBJEKTO TIKSLAS

1.1.1. Pirkimo tikslas mažinti šilumos gamybos sąnaudas, dar efektyviau naudoti E-2 šilumos šaltinius, mažinti šilumos gamybos poveikį aplinkai bei papildomai išnaudoti atliekinės šilumos potencialą.

1.2. REIKALAVIMAI PROJEKTO PARENGIMUI

2 lentelė. Reikalavimai Projekto pateikimui
	1.
	Projekto parengimo kalba 
	Lietuvių kalba. 

	2.
	Nurodymai Projekto dokumentų komplektavimui, įforminimui, dokumentų komplektų skaičius
	Pilnai sukomplektuotą projektinę dokumentaciją sudaro:
1. elektroninė (pateikiama duomenų laikmenoje, formatu*.pdf arba *.adoc) – 1 (vienas) egz.
2. elektroninė (redaguojamu formatu *.dwg (ne senesnė kaip AUTOCAD – 2007 versija), *.xls, *.doc, ar pan.) – 1 (vienas) egz., 
3. Visoje skaitmenine forma pateiktoje dokumentacijoje (pateikiama duomenų laikmenoje) turi būti laisvai atliekama teksto, tekstinių (raidės, skaičiai, tekstiniai simboliai) žymėjimų paieška su šią dokumentaciją atidarančia programine įranga, įvedant teksto ar žymėjimo fragmentą į programos paieškos laukelį.




1.2.1. Esant poreikiui Paslaugos tiekėjas savo lėšomis atlieka E-2 pastato/ atskirų jo konstrukcijų, lauko ir vidaus patalpų skenavimą.
1.2.2. Jeigu Techninėje specifikacijoje nurodytos tikslios skaitinės reikšmės, tai reiškia ribą, nuo kurios neturi būti nukrypta į blogesnę Užsakovui pusę. 
1.2.3. Jeigu apibūdinant objektą Techninėje specifikacijoje ar kituose pirkimo dokumentuose ar jų prieduose nurodytas konkretus modelis ar šaltinis, konkretus procesas ar prekės ženklas, patentas, tipai, konkreti kilmė ar gamyba, toks nurodymas Rangovo turi būti suprantamas kaip nurodytas „arba lygiavertis“. 
1.2.4. Jeigu apibūdinant objektą Techninėje specifikacijoje ar kituose pirkimo dokumentuose ar jų prieduose nurodyti standartai, sertifikatai, protokolai techniniai liudijimai ar bendrosios techninės specifikacijos, toks nurodymas Rangovo turi būti suprantamas kaip nurodytas „arba lygiavertis“.

1.3. REIKALAVIMAI PROJEKTINEI DOKUMENTACIJAI

1.3.1. Dokumentacijoje dalys susietos su sauga turi būti identifikuotos. Technologinio proceso aprašymas turi būti pakankamai smulkus, kad specialistas galėtų nustatyti įrenginio ar avarinio išjungimo priežastį.
1.3.2. Techninės dokumentacijos struktūra turi būti pagrįsta IEC 61506, LST EN 62079 ir LST EN 61082 šeimos standartais arba lygiaverčiais. Kiekvienas dokumentas turi būti pažymėtas ir parengtas pagal LST EN 61335 arba lygiaverčio standarto reikalavimus.
1.3.3. Taikomosios programinės įrangos dokumentacijoje visos programoje įdiegtos funkcijos (pritaikymo lygmenyje) turi būti išsamiai aprašytos be prieštaravimų. Taikomųjų funkcijų pristatymui taikyti grafinį (pvz. funkcinių schemų) pavidalą.
1.3.4. Technologinių ir matavimo įrangos schemų sudarymui turi būti naudojami simboliai nurodyti LST EN ISO 10628 ir ISO 3511 šeimų arba lygiaverčių standartuose.
1.3.5. Elektros įrangos dokumentacija turi aiškiai rodyti jos veikimo būdą ir konstrukciją. Įranga, sujungimai, laidai ir signalai turi būti nuosekliai tapatinami visuose susietuose dokumentuose. Schemos ir grafiniai simboliai turi atitikti atitinkamus EN ir IEC šeimų standartus, pvz. LST EN 60417 ir LST EN 61082 (arba lygiaverčius).
1.3.6. Kiekvienas brėžinys ir schema privalo turėti pavadinimą, numerį, parengimo datą, pakeitimų datas ir pavardes asmenų, parengusių, tikrinusių ir tvirtinusių dokumentą.
1.3.7. Paslaugos tiekėjas įsivertina dokumentų, brėžinių spausdinimo išlaidas.

1.4. PROJEKTAVIMO PASLAUGŲ APIMTYS

1.4.1. Paslaugos tiekėjas vadovaudamasis STR 1.01.08:2002 "Statinio statybos rūšys" (aktuali redakcija) turi įvertinti, Užsakovui pagrįsti ir parengti Projektą tokiai statybos rūšiai, kuri pareikalautų kuo mažesnių Užsakovo sąnaudų ir laiko įgyvendinant Projektą. Projektas rengiamas vadovaujantis Statybos techninio reglamento STR 1.04.04:2017 "Statinio projektavimas, projekto ekspertizė" aktualia redakcija, taip pat vadovaujantis visais galiojančiais (aktualiais) Lietuvos Respublikos teisės aktais, įskaitant statybos įstatymą, statybos techninius reglamentus ir normatyvus. Paslaugos tiekėjas turės parengti visas Projekto įgyvendinimui reikalingas TDP dalis.
1.4.2. Prieš pradėdamas rengti Projektą, Paslaugos tiekėjas turi apsilankyti E-2 teritorijoje ir išsamiai susipažinti su esama situacija, išnagrinėti E-2 garo katilo (GK-4) ir kondensacinių dūmų ekonomaizerių (KDE) technologinius procesus, dokumentaciją ir numatyti visus reikalingus projektavimo darbus.
1.4.3. 
1.4.4. Paslaugos tiekėjas turi atlikti Projekto autorinę (projekto vykdymo) priežiūrą, kaip numatyta Lietuvos Respublikos norminiuose dokumentuose.
1.4.5. Paslaugos tiekėjas turi paruošti ir suderinti su Užsakovu Projektą, susidedantį iš šių pagrindinių dalių, bet jomis neapsiribojant:
1.4.5.1. Bendroji;
1.4.5.2. Šilumos technologijos dalis; 
1.4.5.3. Elektrotechnikos;
1.4.5.4. Procesų valdymo ir automatizacijos;
1.4.5.5. Šilumos gamybos ir tiekimo technologijos dalis;
1.4.5.6. Kitos dalys, atsižvelgiant į projektuojamų sistemų specifiką ir norminių dokumentų reikalavimus*. 
* Paslaugos tiekėjas turi įsivertinti, kurias Projekto dalis turi parengti vadovautis STR 1.04.04:2017 „Statinio projektavimas, projekto ekspertizė“ (aktuali redakcija) reikalavimais.
1.4.6. Paslaugos tiekėjas parengia ir pateikia Užsakovui derinimui tik pilnos apimties Projektą.
1.4.7. Užsakovas teikia pastabas ir komentarus tik pilnos apimties Projektui . 
1.4.8. Paslaugos tiekėjas privalo atsakyti į visas Užsakovo pateiktas pastabas ir komentarus per 4 (keturias) d. d. nuo pastabų ir komentarų pateikimo dienos pateikiant lentelę, kurioje nurodomi Užsakovo klausimai / pastabos, Rangovo atsakymai ir nuoroda į konkrečią Projekto vietą, kurioje atlikti pakeitimai. Tokia lentelė turi būti pateikiama su kiekviena atnaujinta Projekto  versija. 
1.4.9. Projekte turi būti numatyta / įvertinta:
1.4.9.1. Suprojektuota E-2 KE-4 kondensato atliekinės šilumos atgavimo ir kondensato panaudojimo technologinėms reikmėms sistema turi būti pritaikyta prie esančios biokuro garo katilo (GK-4) termofikacinės elektrinės technologinės schemos, įvertinus jos technologinius procesus ir darbinius parametrus.
1.4.9.2. Projektuojant E-2 KE-4 kondensato atliekinės šilumos atgavimo ir kondensato panaudojimo technologinėms reikmėms sistemą, numatyti nuotolinį parametrų atvaizdavimą ir valdymą esamoje Užsakovo ABB 800xA sistemoje bei valdymą iš operatoriaus pultelio. Pagalbinių KŠS įrenginių valdymo sistema, jei reikia kitų posistemių, turi būti pilnai integruota ABB 800xa.
1.4.9.3. Suprojektuoti termofikato apskaitos prietaisus, kurie turi atitikti Matavimo priemonių techninio reglamento, patvirtinto Lietuvos Respublikos ūkio ministro 2015 m. spalio 30 d. įsakymu Nr. 4-699 (aktuali redakcija), priede Nr. 19- 1-os klasės skaitikliams keliamus reikalavimus.
1.4.9.4. Paslaugos teikėjo numatomų atlikti projektavimo darbų apimtis turi būti pakankama Užsakovo projekto racionaliam realizavimui, atliekant galimas / būtinas statybos veiklas.
1.4.9.5. Tinkamas visos įrangos ir medžiagų parametrų nustatymas ir parinkimas, kad būtų užtikrinamas norimas pirkimo objekto funkcionalumas.
1.4.9.6. Visa reikalinga papildoma įranga ir medžiagos, kurios reikalingos užtikrinti tinkamą norimo pirkimo objekto funkcionalumą.
1.4.9.7. Tinkamas įrangos pajungimas ir medžiagų panaudojimas, kad būtų užtikrinamas norimo pirkimo objekto funkcionalumas.
1.4.9.8. Esamų struktūrinių elementų (technologinė įranga, valdymo įtaisai, pastatai, atraminės ir tvirtinimo konstrukcijos, aikštelės, pamatai ir panašiai) panaudojimas arba rekonstravimas.
1.4.9.9. Šilumos technologijos (TŠ) dalyje turi būti suprojektuoti visi vamzdynai įskaitant mažesnius nei DN50 ir drenažinius vamzdynus.
1.4.9.10. Pirkimo objekto integravimas į esamas schemas ir valdymą. Pakeitimų atžymėjimas esamose schemose ir kitoje aktualioje dokumentacijoje.
1.4.9.11. Turi būti suprojektuotos visos atramos įrangai ir vamzdynams įskaitant mažesnius nei DN50 ir drenažiniams vamzdynams;
1.4.9.12. Turi būti pateiktas suprojektuotos sistemos technologinis aprašymas.
1.4.9.13. Projektuojant vidaus inžinerinius tinklus, jų tiesimą numatyti atsižvelgus ir įvertinus esančios sistemos inžinerinius tinklus. Projektuojant KŠS ir jo pagalbinių įrenginių valdymo sistemą turi būti naudojami išsamūs metodai ir atitinkami atsargos koeficientai, siekiant garantuoti pakankamą saugą visais galimais gedimų atvejais.
1.4.10. Paslaugos tiekėjas, rengdamas Projektą, turi pasitvirtinti su Užsakovu, kad  Projekto numatomi/projektuojami įrenginiai ir įranga bei jų parinkimas yra tinkami.
1.4.11. Paslaugos tiekėjas turi pasirūpinti visais būtinais dokumentais bei tyrimais (metalo konstrukcijų tyrimai ir t. t.), kurie privalomi vykdant projektavimo darbus.
1.4.12. Projektas esant poreikiui, turi būti suderintas su atsakingomis institucijomis.
1.4.13. Projekto ir su juo susijusios dokumentacijos klaidų, prieštaravimų, neatitikimų normatyviniams dokumentams ir Užsakovo parengtai Techninei specifikacijai taisymas neatlygintinas. 
1.4.14. Ne mažiau kaip 1 (vieną) kartą per 2 (dvi) savaites, jeigu Užsakovas nenurodo kitaip, Paslaugos tiekėjas privalo organizuoti pasitarimus iš anksto su Užsakovu suderinus laiką ir vietą.
1.4.15. Visi susitikimai turi būti protokoluojami. Protokolus rengia Paslaugos tiekėjas. Užsakovui protokolai teikiami tvirtinti per 1 (vieną) d. d. po susitikimo (parengti protokolai turi būti pateikti Word formatu, neužrakinti ir lengvai koreguojami, Užsakovo pateiktoje formoje). Užsakovas bet kuriuo metu protokolų rengimą gali perimti ir (arba) grąžinti jų rengimą  Rangovui.
1.4.16. Paslaugos tiekėjas privalo susipažinti su Užsakovo internetinėje svetainėje https://miestogijos.lt/verslui-partneriams-tiekejams-ir-rangovams/ paskelbtomis galiojančiomis tvarkomis/ taisyklėmis, jomis vadovautis iki Rangovas pilnai įvykdys sutartimi prisiimtus įsipareigojimus.

1.5. ĮSIPAREIGOJIMŲ ATLIKIMO TERMINAI IR DARBŲ PRIĖMIMAS

1.5.1. Paslaugos tiekėjas per  10 (dešimt) darbo dienų nuo sutarties įsigaliojimo dienos privalo parengti ir suderinti Projekto parengimo grafiką su Užsakovu. Užsakovas per 2 (dvi) darbo dienas privalo suderinti arba pateikti pastabas pateiktam grafikui. 
1.5.2. Paslaugos tiekėjas Paslaugą turi suteikti šiais etapais:
1.5.2.1. I etapas Paslaugos tiekėjas įsipareigoja parengti ir suderinti Projektą per 6 (šešis) mėnesius nuo sutarties įsigaliojimo dienos. 
1.5.2.2 II etapas Projekto vykdymo priežiūra ir konsultacijos rangos darbų viešojo pirkimo metu (atsakymai į tiekėjų paklausimus ir Projekto paaiškinimai). Atliekama visą statinio statybos laikotarpį iki statybos darbų užbaigimo dokumentų pasirašymo dienos.
1.5.3. Paslaugų tiekėjas įsipareigoja tikslinti Projektą ir su juo susijusią parengtą dokumentaciją jeigu tai bus reikalinga po atliktos projekto ekspertizės per 5 (penkias) kalendorines dienas nuo gautų pastabų pateikimo.
1.5.4. Paslaugų tiekėjas įsipareigoja teikti Užsakovui konsultacijas dėl Projekto, rangos darbų pirkimo metu, bei kol bus įvykdyti Projekte numatyti darbai.
1.5.5. Paslaugų tiekėjas įsipareigoja, po atliktų rangos darbų, tikslinti Projektą ir su juo susijusią parengtą dokumentaciją pagal rangos darbus atlikusio rangovo pateiktus duomenis, jeigu tam tikrų darbų nebuvo galimybės atlikti pagal Projektą. 

1.5.6. Techninė specifikacija nepakeičia normatyvinių dokumentų ir standartų taikomų inžinerinių sistemų ir įrenginių projektavimui / rangai, o juos tik papildo.
1.5.7. Paslaugos tiekėjas turi suteikti ir Sutartyje nenurodytas paslaugas, kurios yra būtinos tam, kad paslaugos (kurios yra perkamos visa apimtimi) pilnai atitiktų keliamus reikalavimus ir Paslaugos rezultatas galėtų būti naudojamas pagal jo tiesioginę paskirtį (t. y. Sutartyje ir teisės aktuose nustatyta tvarka), ir kuriuos Paslaugos tiekėjas objektyviai turėjo ir galėjo numatyti iki Sutarties sudarymo, susipažinęs su visais Pirkimo dokumentais, statybviete (tiek dokumentaliai, tiek fiziškai), teisės aktų reikalavimais ir situacija rinkoje. Projektavimo metu iškilus nenumatytiems klausimams, Paslaugos tiekėjo atsakomybė juos išspręsti nedidinant sutarties kainos.

2. PIRKIMO OBJEKTO PRITAIKYMO SRITIS 

2.1. ESAMOS SITUACIJOS APRAŠYMAS

2.1.1. Pagrindinė Užsakovo veikla – šilumos ir elektros energijos gamyba, šilumos energijos paskirstymas bei pardavimas vartotojams ir elektros energijos tiekimas į perdavimo ir skirstomuosius elektros tinklus. 
2.1.2. E-2 dviejose katilinėse įrengti septyni gamtinėmis dujomis kūrenami vandens šildymo katilai, taip pat yra trys garo katilai kūrenami gamtinėmis dujomis ir vienas garo katilas kūrenamas biokuru (drėgna smulkinta mediena, miško atliekomis). Biokuru kūrenamas garo katilas veikia ištisus metus ir tiekia garą elektros gamybai, bei turbinoje atidirbęs garas pašildo šilumos tinklų vandenį. Grįžtamasis šilumos tinklų vanduo taip pat pašildomas ir garo katilo GK-4 BKZ-75-39 kondensaciniuose dūmų ekonomaizeriuose (KE-4A ir KE-4B). Garo katilo GK-4 kondensacinių ekonomaizerių sistemą sudaro įrenginiai, skirti iš šio garo katilo išeinančių dūmų šilumos utilizavimui ir valymui. Dūmai yra intensyviai apipurškiami vandeniu (kondensatu) per purkštukus. Vandens - kondensato lašelių absorbuojantis paviršius atlieka mechaninio šilumokaičio funkciją. Vanduo - kondensatas absorbuoja išeinančių dūmų šilumą ir per plokštelinius šilumokaičius (TVŠ-1; TVŠ-2; TVŠ-3; TVŠ-4) perduoda į E-2 termofikacinių šilumos tinklų sistemą. Intensyviai apipurkšdamas dūmų dujas vandeniu, KE efektyviai atlieka ir dūmų dujų filtro funkciją. Dulkių dalelės yra išvalomos iš dūmų dujų ir su kondensatu nukreipiamos į kondensato valymo sistemos įrenginius. Vandens valymo modulių paskirtis – išvalyti kondensatą. Kiekvienas KE turi po 2 vandens valymo modulius, t. y. KE-4A turi vandens valymo modulius VVM-1 ir VVM-2, KE‑4B atitinkamai –VVM-3 ir VVM-4 valymo modulius. 
2.1.3. Kiekvieną vandens valymo modulį sudaro:
2.1.3.1. nusodintuvas, kuriame nusėda didžioji dalis dumblo. Iš nusodintuvo šis dumblas membraniniais dumblo pneumosiurbliais (DUS) perpumpuojamas į skystų pelenų talpą (SPT).
2.1.3.2. smėlio filtras, skirtas tolimesniam kondensato valymui. Smėlio filtras praplaunamas, paduodant iš apačios suspaustą orą kompresoriais K-1÷4 ir vandenį purenimo siurbliais PS-1÷4. Auto režime kompresorius ir purenimo siurblys įsijungia automatiškai nustatytu periodu.
2.1.3.3. švaraus kondensato talpa, kurioje surenkamas išvalytas kondensatas, kuris panaudojamas KE technologijoje, t. y. apiplovimo siurblių AS-1,2 pagalba naudojamas elektrostatinių filtrų apiplovimams, purenimo siurblių PS-1÷4 smėlio filtrų purenimui. Perteklinis išvalytas kondensatas iš šių talpų siurblių KS-1÷4 paduodamas į nugeležinimo filtrus NF1÷2, iš kur nuvedamas (su apskaita) į gamybinių nuotekų liniją. 


	3 lentelė. Ekonomaizerio kondensato po valymo parametrai

	Suspenduotos medžiagos mg/l
	pH 
	Cl-, mg/l 
	BDS7, mgO2/l   

	<30
	6,5 – 8,5
	<500
	<23





	4 lentelė. Nuotekų laboratorinių tyrimų rezultatai

	Eil.Nr.
	Rodiklis
	Matavimo vnt.
	Reikšmė/rezultatas

	1.
	Amonio azotas (NH4-N)
	mg/l
	1,998

	2.
	Bendrasis fosforas
	mg/l
	0,803

	3.
	Fosfatinis fosforas (PO4-P)
	mg/l
	0,695

	4.
	Nitratinis azotas (NO₃-N)
	mg/l
	3,907

	5.
	Nitritinis azotas (NO₂-N)
	mg/l
	2,009

	6.
	Aliuminis
	mg/l
	0,012

	7.
	Bendrasis chromas
	mg/l
	0,016

	8.
	Fluoridai
	mg/l
	0,173

	9.
	Riebalai
	mg/l
	9,33

	10.
	Varis
	mg/l
	0,009

	11.
	Kjeldalio azotas
	mg/l
	21,716

	12.
	Bendrasis azotas
	mg/l
	27,632

	13.
	Švinas
	μg/l
	1,5

	14.
	Kadmis
	μg/l
	0,53

	15.
	Arsenas
	μg/l
	1

	16.
	Nikelis
	μg/l
	2

	17.
	Fenolis
	mg/l
	<0,02

	18.
	Sulfidai
	mgH2S/l
	<0,05

	19.
	Gyvsidabris
	μg/l
	<0,1

	20.
	Vanadis
	μg/l
	<20

	21.
	Benzenas
	μg/l
	<1,0

	22.
	Antracenas
	μg/l
	<0,002

	23.
	Naftalenas
	μg/l
	<0,005



Vandens šildymo katilų Nr.3 ir Nr.4 kondensacinio ekonomaizerio (toliau KDE-3,4) sistemą sudaro įrenginiai, skirti iš katilų išeinančių dūmų šilumos utilizavimui. Susidarančių dūmų kondensato iš KDE-3,4 ir dūmtraukio surinkimui numatyta kondensato neutralizavimo talpa. Iki šios talpos, įrengtos katilinėje, kondensatas atiteka požeminiais vamzdžiais savitaka. Ši talpa viduje atskiriamosios sienelės pagalba padalinta į dvi dalis: pirmoje dalyje yra surenkamas iš ekonomaizerio atitekėjęs kondensatas, atvėsinamas ir neutralizuojamas, į antrą dalį persipylęs kondensatas yra pašalinamas iš talpos į esamą lietaus kanalizacijos vamzdį. Kondensato neutralizavimui, įrengtas cheminio reagento NaOH dozavimas, kuris valdomas nuo pH jutiklio, esančio kondensato talpoje. Kondensato tiekimui į lietaus kanalizaciją sumontuoti siurbliai KS-11, KS-12. Šie siurbliai valdomi pagal lygio daviklį, sumontuotą kondensato neutralizavimo talpoje.

2.2. ŠILUMOS TINKLŲ PAPILDYMO PROCESO TECHNOLOGINIS APRAŠYMAS 

2.2.1. Neries upės vanduo (lentelė Nr. 5) tiekiamas į vandens paruošimo įrangą, siurbliais esančiais upės krante. Linijos pradžioje, vanduo šildomas šilumokaityje, siekiant palaikyti 15 - 22°C temperatūrą. Pratekėjęs pro šilumokaitį vanduo yra filtruojamas 200 mkm automatiniais – diskiniais filtrais. Nuo kietųjų dalelių išvalytas vanduo toliau apdirbamas koagulianto tirpalu ir dezinfekuojamas NaOCl tirpalu. Dezinfekuotas vanduo tiekiamas į ultrafiltracijos membranas, tikslas – sulaikyti bakterijas, virusus, suspenduotas medžiagas ir nuosėdas, taip sumažinamas SDI indeksas ≤ 3. Po ultrafiltracijos vanduo tiekiamas į 25 m3 talpos rezervuarą. Vanduo, kaupiamas rezervuare ir tiekiamas į sekančią vandens paruošimo įrangą – atvirkštinę osmozę, o taip pat šis vanduo naudojamas plaunant ultrafiltracijos membranas. Prieš atvirkštinės osmozės įrenginius dozuojami – natrio hipochloritas ir antiskalantas. Natrio hipochloritas dozuojamas, siekiant surišti vandenyje esantį laisvą chlorą, antiskalantas – siekiant apsaugoti membranas nuo vandenyje esančių Ca2+ ir Mg2+ jonų. Kiekvieno atvirkštinės osmozės įrenginio nominalus našumas 28 m3/h. Po atvirkštinės osmozės įrenginių vandens laidumas yra sumažinamas ≤ 20 µS/cm. Paruoštas vanduo tiekiamas į sumažinto druskingumo 25 m3 tūrio talpą. Iš sumažinto druskingumo vandens talpos 25 m3 vanduo antro kėlimo siurbliais, kurių našumas 2x28 m3/h, slėgis – 6 bar tiekiamas į membraninį dearatorių.

5 lentelė. Neries upės vandens parametrai

	Eil. Nr. 
	Rodiklis
	Matavimo vnt.
	Reikšmė, Min/max.

	1.
	Kietumas
	mg-ekv/l
	3,5/4,5

	2.
	Šarmingumas
	mg-ekv/l
	3,0/3,8

	3.
	Geležis
	mg/l
	0,3/1,0

	4.
	Varis
	mg/l
	0,007/0,05

	5.
	Amonis
	mg/l
	0,2/1,2

	6.
	Chloridai
	mg/l
	10,0/41,0

	7.
	Sulfatai
	mg/l
	13,0/54,0

	8.
	Silikatai
	mg/l
	1/11

	9.
	Nitratai
	mg/l
	1/10

	10.
	Fosfatai
	mg/l
	0,1/0,25

	11.
	Suspenduotos medžiagos
	mg/l
	2,5/25,0

	12.
	Permanganatinė oksidacija
	mgO/l
	5,5/18,0

	13.
	Bichromatinė oksidacija
	mgO/l
	19,0/50,0

	14.
	Biocheminis deguonies sunaudojimas
	mgO/l
	1,7/6,0

	15
	Ištirpęs deguonis
	mg/l
	3,0/10,0

	16.
	Vandens temperatūra
	oC
	1,0/24,5

	17.
	pH
	 
	7,9/8,1



Šilumos tinklų papildymo schema pateikta Priede Nr. 2 „Šilumos tinklų papildymo schema 220900-6-CH2“.

2.2.2. E-2 yra pagrindinis Vilniaus integruoto šilumos tiekimo tinklo šilumos šaltinis. Dalis dujomis kūrenamų katilų atlieka pikinių bei rezervinių galių vaidmenį.
2.2.3. Tikslo įgyvendinimui siekiamas panaudoti atliekinės šilumos šaltinis E-2 teritorijoje – Biokuru kūrenamo katilo (GK-4) kondensaciniuose dūmų ekonomaizeriuose (KE-4A ir KE-4B) ir gamtinėmis dujomis kūrenamų vandens šildymo katilų VŠK Nr.3 ir VŠK Nr.4 kondensaciniame dūmų ekonomaizeryje (KDE-3,4) išvalytas kondensatas, kuris šiuo metu šalinamas kaip gamybinės nuotekos. Kondensatas apie 40 °C temperatūros, kurio srautas įvertinus visus kondensacinius ekonomaizerius sudarytu iki 15 m3/h, būtu panaudojamas kaip atliekinė šiluma, kuri galėtų būti atgaunama kompresorinio šilumos siurblio pagalba. Panaudojant atliekinę šilumą kompresorinio šilumos siurblio pagalba būtų pašildomas termofikacinis vanduo bei atvėsinus kondensatą iki 23°C ±2°C jis dar papildomai galėtų būti panaudojamas chemijos ūkyje (2 priedas) – tinklų papildymo vandens ruošimui, tokiu būdu ne tik mažinant gamtinių dujų suvartojimą, bet ir mažinant Neries upės vandens naudojimą bei jo papildomą pašildymą šaltuoju metų periodu.
2.2.4.  Priede Nr. 5 „KE-4 KŠS prijungimo principinė schema“ pateikiamoje rekomenduojamoje principinėje technologinėje schemoje galima matyti kaip išvalytas kondensacinių dūmų ekonomaizerių (KE-4A, KE-4B ir KDE-3,4)  kondensatas kondensato siurbliais patektų į dvi kondensato talpas (į esama talpa 3m3 ir nauja talpa kuri turi būti suprojektuota ir ne mažesnė kaip 10m3. Naujai suprojektuotos talpos sprendinys turi būti detalizuotas teikiant komercinį pasiūlymą). Iš kondensato talpų (esamos talpos 3m3 ir naujos talpos ne mažesnė kaip 10m3) siurbliais kondensatas turėtų būti tiekiamas į kompresorinio šilumos siurblio išgarintuvą, kur būtų atiduodama atliekinė šiluma bei iki 21-25 oC temperatūros atvėsinamas kondensatas. KŠS sistemos  valdymas turi būti numatytas tokių būdu, kad būtu užtikrinta kondensato temperatūra KŠS išėjime ribose 21-25 oC. Atidavęs šilumą termofikaciniam vandeniui kondensatas turėtų būti nuvedamas ir prijungiamas prie techninio vandens linijos einančios į chemijos ūkį. Esamas kondensato nuvedimas į gamybines nuotekas paliekamas ir kompresorinio šilumos siurblio gedimo ar avarijos atveju arba atliekinės šilumos galiai viršijant šilumos siurblio maksimalią išgarintuvo galią šis kondensatas nukreipiamas į gamybines nuotekas, kaip yra šiuo metu (kondensato srautų suvaldymo bei kiti klausimai turi būti sprendžiami projektavimo metu).
2.2.5. Priede Nr. 5 „KE-4 KŠS prijungimo principinė schema“ pateikta principinė schema yra rekomendacinio pobūdžio kurioje pateiktas pagrindinis principas apimantis atliekinės šilumos panaudojimą pašildant termofikacinį vandenį. Tiekėjai gali siūlyti alternatyvius principinės schemos variantus.
2.2.6. Elektros tiekimo koncepcija. E-2 KE-4 savųjų reikmių 0,4 kV elektros maitinimas užtikrinamas dviem 6/0,4 kV transformatoriais (SRT-1 ir SRT-2, kiekvienas po 1000 kVA galios) ir nuo jų pajungtomis dvejomis 0,4 kV sekcijomis S1-0,4 ir S2-0,4 su jų prijunginių bei rezerviniais narveliais. Narveliuose sumontuoti automatiniai jungikliai su galios kirtikliais. Kiekviena iš sekcijų turi du maitinimus: darbinį ir rezervinį. Sekcijų S1-0,4 ir S2-0,4 maitinimo rezervavimą atlieka ARĮ schema (1 priedas). 
2.2.7. Ekonomaizerių elektros įrenginių bendra skaičiuojamoji galia 673 kW; cosφ =0,9.
2.2.8. 0.4kV S1-0.4, S2-0.4kV sekcijų ARĮ įrenginiai yra maitinami iš nuolatinės 220VDC įtampos tinklo spintų SŠS-1, SŠS-2.
2.2.9. Sekcijos komplektuojamos su galios jungikliais (kirtikliais) su atjungtos linijos įžemino galimybe. Galios jungikliai (kirtikliai) turi 3 padėtis I-0-II. Įjungta-išjungta-įžeminta, galios išjungikliai su matomais kontaktais.
2.2.10. Trumpo jungimo srovės sekcijose: Ik(3)max=19,73 kA. Įrengtas S1-0,4 ir S2-0,4 darbinių įvadų automatinių jungiklių išjungimas suveikus juos maitinančio transformatoriaus 6kV jungtuvo apsaugomis į 6kV jungtuvo išjungimą. Visuose sekcijų narveliuose esami automatiniai jungikliai saugo prijunginius ir juos išjungia esant juose arba juos maitinančiuose kabeliuose gedimams.
2.2.11. Elektros tinklo įžeminimo sistema – TN – C.

3. TECHNINIAI REIKALAVIMAI

3.1. Paslaugos tiekėjas turi vadovautis aktualiomis ir galiojančiomis teisės aktų redakcijomis (įskaitant, bet neapsiribojant):
3.1.1. Įrenginių gamintojų instrukcijos;
3.1.2. Elektrinių ir elektros tinklų eksploatavimo taisyklės, patvirtintos Lietuvos Respublikos energetikos ministro 2012 m. spalio 29 d. įsakymu Nr. 1-211;
3.1.3. Elektros įrenginių įrengimo bendrosios taisyklės, patvirtintos Lietuvos Respublikos energetikos ministro 2012 m. vasario 3 d. įsakymu Nr. 1-22;
3.1.4. Elektros linijų ir instaliacijos įrengimo taisyklės, patvirtintos Lietuvos Respublikos energetikos ministro 2011 m. gruodžio 20 d. įsakymu Nr. 1-309;
3.1.5. Elektros įrenginių relinės apsaugos ir automatikos įrengimo taisyklės, patvirtintos Lietuvos Respublikos energetikos ministro 2011 m. gegužės 27 d. įsakymu Nr. 1-134,
3.1.6. Skirstyklų ir pastočių elektros įrenginių įrengimo taisyklės, patvirtintos Lietuvos Respublikos energetikos ministro 2011 m. gruodžio 15 d. įsakymu Nr. 1-303;
3.1.7. Specialiųjų patalpų ir technologinių procesų elektros įrenginių įrengimo taisyklės, patvirtintos Lietuvos Respublikos energetikos ministro 2013 m. kovo 5 d. įsakymu Nr. 1-52;
3.1.8. Saugos eksploatuojant elektros įrenginius taisyklės, patvirtintos Lietuvos Respublikos energetikos ministro 2010 m. kovo 30 d. įsakymu Nr. 1-100;
3.1.9.  Elektros įrenginių bandymų normų ir apimčių aprašas, patvirtintas Lietuvos Respublikos energetikos ministro 2016 m. spalio 26 d. įsakymu Nr. 1-281;
3.1.10. Bendrosios priešgaisrinės saugos taisyklės, patvirtintos Priešgaisrinės apsaugos ir gelbėjimo departamento prie VRM direktoriaus 2005 m. vasario 18 d. įsakymu Nr. 64;
3.1.11. LST EN 50178:2001 Elektroninių įrenginių naudojimas elektros įrangoje (arba lygiavertis);
3.1.12. LST EN 50334:2002 Elektros kabelių gyslų ženklinimas atpažįstamaisiais užrašais (arba lygiavertis);
3.1.13. LST EN 60204-1+AC:2000 Mašinų sauga. Mašinų elektros įranga. 1 dalis. Bendrieji reikalavimai (arba lygiavertis);
3.1.14. LST HD 60364-4-443:2006 Elektriniai pastatų įrenginiai (arba lygiavertis). 4-44 dalis. Saugos priemonės. Apsauga nuo įtampos trikdžių ir elektromagnetinių trikdžių. 443 skyrius. Apsauga nuo atmosferinės kilmės arba perjungimo viršįtampių;
3.1.15. LST EN 60529:1999 Gaubtų sudaromos apsaugos laipsniai (IP kodai) (arba lygiavertis);
3.1.16. LST EN 60617:2001 Grafiniai schemų simboliai. 1-13 dalys (arba lygiavertis);
3.1.17. LST EN 61000-6-2:2005 Elektromagnetinis suderinamumas (EMS) (arba lygiavertis). 6-2 dalis. Bendrieji standartai. Atsparumas pramoninės aplinkos poveikiui (IEC 61000-6-2:2005);
3.1.18. IEC/TS 61000-6-5:2001 Elektromagnetinis suderinamumas (EMS) (arba lygiavertis). 6-5-oji dalis. Bendrieji standartai. Atsparumas elektros stočių ir pastočių aplinkai 
3.1.19. LST EN 61082-1: 2006 Elektrotechnikoje naudojamų dokumentų rengimas (arba lygiavertis). 1 dalis Taisyklės;
3.1.20. LST EN 61082-2:2001 Elektrotechnikoje naudojamų dokumentų rengimas (arba lygiavertis). 2 dalis. Funkcinės schemos (IEC 61082-2:1993);
3.1.21. LST EN 61082-3:2001 Elektrotechnikoje naudojamų dokumentų rengimas (arba lygiavertis). 3 dalis. Sujungimų schemos, lentelės ir sąrašai (IEC 61082-3: 1993);
3.1.22. LST EN 61082-4:2001 Elektrotechnikoje naudojamų dokumentų rengimas (arba lygiavertis). 4 dalis. Išdėstymo ir įrengimo dokumentai (IEC 61082-4: 1996);
3.1.23. LST EN 61175:2001 Signalų ir sujungimų žymėjimas (arba lygiavertis);
3.1.24. IEC 61312-1:1995 Apsauga nuo žaibo elektromagnetinių impulsų (arba lygiavertis). 1 dalis. Bendrieji principai;
3.1.25. IEC/TS 61312-4:1998 Apsauga nuo žaibo elektromagnetinių impulsų (arba lygiavertis). 4 dalis. Įrenginių apsauga egzistuojančiuose statiniuose;
3.1.26. LST EN 61355:2001 Įrengimų, sistemų ir įrangos dokumentų klasifikavimas ir žymėjimas (IEC 61355:1997) (arba lygiavertis);
3.1.27. IEC 61506:1997 Technologinio proceso matavimai ir valdymas. Taikomosios programinės įrangos dokumentacija(arba lygiavertis);
3.1.28. LST EN 61508: 2002 Elektrinių-elektroninių ir (arba) elektroninių programuojamųjų su sauga siejamų sistemų funkcinė sauga(arba lygiavertis). 1 - 3 dalys.
3.1.29. Vamzdžiai turi būti projektuojami ir įrengiami vadovaujantis Lietuvos Respublikos energetikos ministro 2009 m. birželio 10 d. įsakymu Nr. 1-82 patvirtintomis „Vandens garo ir perkaitinto vandens vamzdynų įrengimo ir saugaus eksploatavimo taisyklėmis“, LST EN standartais ar normomis (aktuali redakcija). 
3.1.30. Plieniniai vamzdžiai turi atitikti techninius reikalavimus, nurodytus LST EN 10217 2:2003 (aktuali redakcija) arba lygiaverčiuose standartuose suvirinamiems vamzdžiams, arba pagal LST EN 10216-2:2014 (aktuali redakcija) arba lygiavertį standartą – besiūliams slėginiams vamzdžiams. 
3.1.31. Vamzdžių medžiaga turi būti plienas, kurio kokybė ne žemesnė kaip P265GH arba lygiavertė.


3.2. KOMPRESORINIO ŠILUMOS SIURBLIO (KŠS) SISTEMOS TECHNINIAI REIKALAVIMAI IR  PROJEKTINIAI PARAMETRAI

3.2.1. Kompresorinio šilumos siurblio (KŠS) sistemos įrengimui taikomi techniniai reikalavimai:
3.2.1.1. Šilumos siurblių konstrukcija: kompresoriniai šilumos siurbliai.
3.2.1.2. Šilumos siurblių tipas: vanduo/vanduo.
3.2.1.3. Termofikacinio vandens slėgis prieš šilumos siurblius: preliminariai 2,5÷ 10 bar.
3.2.1.4. KŠS sistemos turi būti numatytas nepertraukiamas ir pilnai automatizuotas (be nuolatinės operatoriaus priežiūros) veikimas ne mažiau kaip 8400 valandų per metus.
3.2.1.5. Suminis susidarančio kondensato kiekis iš kondensacinių ekonomaizerių KE-4, KDE-3 ir KDE-4 yra 5÷15 m³/h, kurio temperatūra 40 ± 5 °C.
3.2.1.6. Numatomas kondensato šilumos panaudojimas kaip šilumos šaltinio kompresorinio šilumos siurblio sistemoje.
3.2.1.7. KŠS sistema turi būti suprojektuota taip, kad užtikrintų 15 m³/h kondensato srauto, kurio temperatūra 40 ± 5 °C, aušinimą. Aušinimo metu atgaunama kondensato šiluma turi būti panaudojama iš šilumos tinklų grįžtančio termofikacino vandens šildymui, kurio temperatūra kinta 42÷50 °C diapazone priklausomai nuo lauko oro temperatūros. Ataušinto kondensato temperatūra turi būti 23 ± 2 °C.
3.2.1.8. KŠS sistemos šilumos atidavimo kontūre (termofikacinio vandens) temperatūra turi būti užtikrinta 50÷60 °C diapazone.
3.2.1.9. Kondensato cirkuliacijai numatyti 2 vnt. cirkuliacinių siurblių su DK, sujungtų lygiagrečiai su reikiama uždarymo/atidarymo, reguliavimo ir kt. armatūra bei matavimo prietaisais. KŠS veikiant maksimaliu rėžimu (projektinėmis sąlygomis), privalo užtekti vieno cirkuliacinio siurblio, kitas lieka rezervinis.
3.2.1.10. Termofikacinio vandens cirkuliacijai numatyti 2 vnt. cirkuliacinių siurblių su DK, sujungtų lygiagrečiai su reikiama uždarymo/atidarymo, reguliavimo ir kt. armatūra bei matavimo prietaisais. KŠS veikiant maksimaliu rėžimu (projektinėmis sąlygomis), privalo užtekti vieno cirkuliacinio siurblio, kitas lieka rezervinis.
3.2.1.10.1. Kondensato ir termofikacinio vandens cirkuliacijos siurbliams keliami reikalavimai: 
3.2.1.10.1.1. Siurblio tipas – ašinio įsiurbimo konsolinis siurblys su bendru pamatiniu rėmu. 
3.2.1.10.1.2. Siurblio darbo ratas, sandarinimai, velenas ir kitos siurblio dalys sąveikaujančios su terpe turi būti atsparios korozijai. 
3.2.1.10.1.3. Išoriniai siurblio paviršiai turi būti padengti apsaugine nuo aplinkos poveikio, korozijos saugančia danga. 
3.2.1.10.1.4. Turi turėti lankstaus tipo jungiančiąją movą. 
3.2.1.10.1.5. Turi turėti guolius suteptus visam guolių tarnavimo laikui. 
3.2.1.10.1.6. Veleno sandarinimas – mechaninis sandariklis, dirbantis be išorinio / priverstinio aušinimo, tepimo ar paleidimo sistemos, nereikalaujantis techninio aptarnavimo. 
3.2.1.10.1.7. Siurblio vibracija turi atitikti ISO 10816-7 (Zone A) arba lygiaverčio standarto reikalavimus. 
3.2.1.10.1.8. Siurblio el. variklio vibracija turi atitikti ISO 20816-3 (Zone A) arba lygiaverčio standarto reikalavimus.
3.2.1.11. KŠS sistema turi būti projektuojama su visa reikiama valdymo, duomenų perdavimo, komutavimo ir kt. įranga. 
3.2.1.12. KŠS šaldymo agentas: šaltnešis, kurio visuotinio atšilimo potencialas GWP<150.
3.2.1.13. Šilumos siurblių ir jų elementų skleidžiamas triukšmas (dB(A): neturi viršyti galiojančių teisės aktų reikalavimų.
3.2.1.14. Aplinkos, kurioje šilumos siurbliai dirbs, oro temperatūra: +5 ÷ +40 °C
3.2.1.15. Šilumos siurblio garintuvas. Galimi variantai: 1) kondensatas betarpiškai cirkuliuoja per garintuvą; 2) naudojamas tarpinis kontūras su tarpiniu šilumokaičiu „kondensatas/tarpinis šilumnešis“.
3.2.1.15.1. Reikalavimai garintuvui, kai kondensatas cirkuliuoja per garintuvą:
· turi būti atsparūs kondensato poveikiui. Parenkant garintuvo medžiagą ir konstrukciją, ypatingas dėmesys turi būti skiriamas chloridų ir skendinčių medžiagų kiekiui kondensate. Jei garintuvai numatomi plokšteliniai, tai konstrukcija turi būtų numatyta padidintais tarpais tarp plokštelių;
· slėgio klasė - ne žemesnė kaip PN10 (kondensato pusėje);
· maksimali leistina temperatūra - ne mažiau kaip 70 °C (kondensato pusėje);
· konstrukcija - išardomi;
· slėgio nuostoliai šilumokaičiui kondensato pusėje - ne daugiau kaip 0,8 bar.
3.2.1.15.2. Reikalavimai garintuvui ir tarpinio šilumnešio kontūro elementams:
· tarpiniai šilumokaičiai "kondensatas/tarpinis šilumnešis" turi būti atsparūs kondensato poveikiui. Parenkant šilumokaičio medžiagą ir konstrukciją, ypatingas dėmesys turi būti skiriamas chloridų ir skendinčių medžiagų kiekiui kondensate. Jei šilumokaičiai numatomi plokšteliniai, tai konstrukcija turi būtų numatyta padidintais tarpais tarp plokštelių;
· tarpinių šilumokaičių konstrukcija - išardomi;
· garintuvas ir šilumokaičiai turi būti atsparūs pasirinkto tarpinio šilumnešio cheminiam poveikiui;
· tarpinio kontūro šilumnešio cirkuliacijai numatyti ne mažiau kaip du cirkuliacinius siurblius, kurių vienas rezervinis;
· turi būti numatyta automatinė tarpinio kontūro šilumnešio papildymo ir šiluminio plėtimosi kompensavimo sistema bei apsaugos nuo slėgio padidėjimo aukščiau maksimalaus darbinio priemonės;
· kartu su šilumos siurbliais turi būti tiekiami visi tarpinio kontūro elementai, visa reikalinga aprišimo (uždarymo, reguliavimo, apsauginė ir kt.) armatūra, kontrolės matavimo prietaisai, jungiamieji vamzdynai su atramomis, šilumos izoliacija (jei būtina).
3.2.1.16. Reikalavimai šilumos siurblio kondensatoriui:
· kondensatorius turi būti atsparūs cirkuliuojančio termofikacinio vandens poveikiui;
· slėgio klasė - ne žemesnė kaip PN10 (termofikacinio vandens pusėje);
· maksimali leistina temperatūra - ne mažiau kaip 100 °C (termofikacinio vandens pusėje);
· konstrukcija - neišardomi;
· slėgio nuostoliai šilumokaičiui termofikacinio vandens pusėje - ne daugiau kaip 0,5 bar.
3.2.1.17. Šilumos izoliacija: visi šilumos siurblio elementai, kurių paviršių temperatūra darbo metu, esant aplinkos oro temperatūrai 20 °C, yra aukštesnės negu 35 °C temperatūros, turi būti izoliuoti šilumos izoliacija ir padengti apsauginiu skardos sluoksniu. Skardos medžiaga ir spalva - pagal nusistovėjusius ir patvirtintus šilumos siurblio gamintojo standartus.
3.2.1.18. KŠS Komplektacija:
· išardomas garintuvas;
· žemo slėgio kompresorių blokas (jei numatomi du slėgio kėlimo laipsniai);
· aukšto slėgio kompresorių blokas (jei numatomi du slėgio kėlimo laipsniai);
· neišardomas kondensatorius;
· valdymo sistema;
· kontrolės matavimo prietaisai;
· aptarnavimo aikštelės ir platformos su apsauginiais turėklais ir užlipimo ant jų priemonėmis - laiptais (jei iki 2 m aukščio, gali būti kopėčios);
· šilumos siurblio gamintojo rekomenduojama šilumos siurblio aprišimo schema, jeigu ji iš esmės skiriasi nuo šios specifikacijos Priede Nr. 5 pateiktos rekomenduojamos KŠS prijungimo principinės schemos;
· įrenginių techninė dokumentacija (techniniai pasai), įrengimo ir eksploatavimo instrukcijos. Visa techninė dokumentacija pateikiama originalo ir lietuvių kalbomis;
· garantiniam laikotarpiui rekomenduojamų atsarginių detalių.
3.2.1.19. Darbas ir valdymas: šilumos siurblio sistema turi būti pilnai automatizuota, prisitaikanti prie kintančio kondensato bei termofikacinio vandens srauto, be papildomo personalo įsikišimo.
3.2.1.20. Ženklinimas: visi įrenginiai turi turėti CE ženklinimą.
3.2.1.21. Garantinis laikotarpis: ne mažiau kaip 24 mėn.
3.2.1.22. Tiekėjo siūlomos kompresorinių šilumos siurblių sistemos projektiniai parametrai privalo būti ne blogesni nei žemiau pateiktoje lentelėje. 

	Eil. Nr.
	Parametro pavadinimas
	Mato vnt.
	Reikšmė

	1
	KŠS šiluminis galingumas
esant 15 m3/h kondensato srautui KŠS įėjime
	kW
	≥ 450

	2
	KŠS šiluminis galingumas
esant 10 m3/h kondensato srautui KŠS įėjime
	kW
	≥ 220

	3
	KŠS naudingumo koeficientas (COP)
	-
	≥ 4,0

	4
	Maksimali darbinė termofikacinio vandens temperatūra KŠS išėjime
	°C
	≥ 60

	5
	Darbinė termofikacinio vandens temperatūra KŠS išėjime
	°C
	50 ÷ 60

	6
	Darbinė termofikacinio vandens temperatūra KŠS iėjime
	°C
	42 ÷ 50

	7
	Termofikacinio vandens srautas KŠS įėjime
	m3/h
	10 ÷ 60

	8
	Darbinė kondensato temperatūra KŠS išėjime
	°C
	21 ÷ 25

	9
	Darbinė kondensato temperatūra KŠS įėjime
	°C
	35 ÷ 45

	10
	Kondensato srautas KŠS įėjime
	m3/h
	5 ÷ 15

	11
	Hidraulinis pasipriešinimas per KŠS 
termofikacinio vandens pusėje
	bar
	≤ 1,0

	12
	Hidraulinis pasipriešinimas per KŠS 
kondensato pusėje
	bar
	≤ 1,0

	14
	KŠS darbo valandos per metus
	val.
	≥ 8 400




3.3. GARANTINIAI TECHNOLOGINĖS ĮRANGOS PARAMETRAI

3.3.1. Tiekėjo siūloma kompresorinio šilumos siurblio sistema privalo tenkinti Priede Nr. 6 nurodytus garantinius parametrus.

3.4. UŽDAROMOSIOS ARMATŪROS DALIS

3.4.1. Projektuojamos uždaromosios armatūros charakteristikos:
3.4.1.1. Konstrukcijos tipas – rutulinė.
3.4.1.2. Sujungimo tipas – flanšinis.
3.4.1.3. Sandarumo klasė – A iš abiejų pusių pagal EN 12266-1 arba lygiavertį standartą.
3.4.1.4. Uždaromosios armatūros rutulys ir judančios dalys turi būti pagamintos iš korozijai atsparaus medžiagos.
3.4.2. Uždaromosios armatūros ir pavaros išorės paviršiai turi būti apsaugoti nuo poveikio korozijai.
3.4.3. Gaminiai turi turėti „CE“ žymėjimą.
3.4.4. Gaminiai turi turėti uždarymo ir atidarymo padėties žymėjimą.
3.4.5. Uždaromosios armatūros įrengimo vieta turi būti suprojektuota taip, kad būtų patogus priėjimas aptarnaujančiam personalui.
3.4.6. Jeigu uždaromoji armatūra bus suprojektuota sunkiai prieinamoje vietoje (aukštyje, neprieinamoje vietoje) reikalinga papildomai numatyti aptarnavimo aikšteles, laiptus bei kitus sprendinius patogiam priėjimui, kuriuos Rangovas įgyvendins (įrengs) savo lėšomis.

3.5. REIKALAVIMAI METALINIŲ IŠORINIŲ PAVIRŠIŲ ANTIKOROZINIAM PADENGIMUI 

(taikoma naujai sumontuotoms ar demontuotoms ir atstatytoms metalinėms konstrukcijoms)
3.5.1. Visi korozijai neatsparaus metalo paviršiai ir suvirinimo siūlės turi būti padengti antikorozine danga.
3.5.2. Atstatytos po demontavimo metalinės apsiuvos, aikštelės, laiptai ir jų turėklai ar aptvarai, metalo konstrukcijos prieš antikorozinį padengimą turi būti kokybiškai suremontuoti ir priduoti Užsakovui.
3.5.3. Metalinių išorinių paviršių antikorozinį padengimą draudžiama vykdyti kai paviršius yra riebaluotas, šlapias, drėgnas, rasoja;
3.5.4. Dažai turi būti tinkami naudoti dažomam paviršiaus ir aplinkos temperatūroms;
3.5.5. Paviršiaus šiurkštumo ir antikorozinės dangos storis turi atitikti dažų gamintojo reikalavimus;
3.5.6. Dažų spalvos: atstatytų konstrukcijų spalvos turi atitikti buvusią prieš demontavimą spalvą.
3.5.7. Atliekant antikorozinį padengimą, turi būti apsaugoti nuo užteršimo šalia esantys įrengimai ir kitos konstrukcijos.
3.5.8. Spalvos:
3.5.8.1. [bookmark: _Hlk138343721]spalva mėlyna RAL 5019 (arba lygiavertė) – pagrindinės atraminės katilo metalo konstrukcijos, suslėgto oro vamzdynai. 
3.5.8.2. spalva šviesiai pilka RAL 7035 (arba lygiavertė) – vamzdynai, el. spintos;
3.5.8.3. spalva pilka RAL 7001 (arba lygiavertė) – laiptų aikštelių viršutinė dalis, laiptai;
3.5.8.4. spalva geltona RAL 1003 (arba lygiavertė) – aikštelių turėklai; 
3.5.8.5. spalva žalia RAL 6002 (arba lygiavertė) – drenažiniai, techninio vandens vamzdynai,
3.5.8.6. spalva raudona RAL 3020 (arba lygiavertė) – priešgaisriniai vamzdynai, žymėjimo žiedai;
3.5.8.7. spalva juoda RAL 9004 (arba lygiavertė) – žymėjimo žiedai ir rodyklės;
3.5.8.8. spalva ruda RAL 8001 (arba lygiavertė) – degių skysčių vamzdynai.

3.6. ŠILUMOS IZOLIACIJOS DALIS

3.6.1. Šilumos izoliacija turi būti projektuojama pagal nurodytus parametrus. Šilumos izoliacija turi išlaikyti pastovias izoliacines savybes per visą naudojimo laiką. 
3.6.2. Šilumos izoliacija turi būti chemiškai ir fiziškai stabili esant 10 °C aukštesnei nei projektinė temperatūrai ir 10 °C žemesnei temperatūrai nei projektinė. 
3.6.3. Šilumos izoliacijos konstrukcijose neturi būti medžiagų ir gaminių, kuriuose yra asbesto. 
3.6.4. Izoliuojančių medžiagų skaičiuotinas šilumos laidumo koeficientas ʎ< 0,04 W/( m. K).
3.6.5. Izoliuojamo paviršiaus temperatūra, esant 25 °C aplinkos temperatūrai, neturi viršyti 45 °C.
3.6.6. Paviršiams, kurių temperatūra siekia daugiau kaip 250 °C, izoliacijos konstrukcija turi būti sudaryta ne mažiau kaip dviejų sluoksnių.
3.6.7. Projektuojama šiluminė izoliacija turi išlaikyti įrenginio paviršiaus konfigūraciją.
3.6.8. Šiluminės izoliacijos atraminė ir tvirtinimo konstrukcija turi būti: 
3.6.8.1. T > 100 °C konstrukcija su temperatūrine kompensacija ir izoliuojančiu tarpinių sluoksniu. 
3.6.8.2. T < 100 °C konstrukcija be temperatūrinių kompensacijų ir izoliuojančių tarpinių sluoksnių.
3.6.9. Plokščių paviršių izoliacijos atraminės ir tvirtinimo konstrukcijos turi būti apsaugotos nuo korozijos.
3.6.10. Vamzdynų jungčių vietose ir projektuojamos armatūros vietose turi būti naudojamos nuimamosios šilumą izoliuojančios konstrukcijos. Izoliacija prie jungių turi būti įrengta taip, kad atlaisvinant varžtus ji nebūtų pažeidžiama (atstumas iki jungės ne mažesnis kaip varžto ilgis plius 20 mm). 
3.6.11. Apsauginės skardos lakštų tvirtinimui naudoti cinkuoto plieno skardvaržčius su sandarinančia tarpine.
3.6.12. Visi izoliuoti vamzdynai ant dangos turi būti sužymėti pagrindinės ir papildomos spalvos žiedais, užrašais ir rodyklėmis pagal Lietuvos Respublikos energetikos ministro 2009 m. birželio 10 d. įsakymu Nr.1-82 patvirtintas „Vandens garo ir perkaitinto vandens vamzdynų įrengimo ir saugaus eksploatavimo taisykles” (aktuali redakcija).

3.7. REIKALAVIMAI ELEKTROTECHNINIAMS ĮRENGINIAMS

3.7.1. Projektuojami elektrotechniniai įrenginiai ir medžiagos turi būti paskaičiuoti darbui prie aplinkos temperatūros - 5°C - +40°C (montuojamos patalpose) ir -30 °C - + 40 °C (montuojamos lauke).
3.7.2. Elektrotechnikos įrenginių tarnavimo laikas – ne mažiau kaip 25 metai, o įrenginių turinčių elektronikos ir puslaidininkinių elementų tarnavimo laikas ne mažiau 15 metų.
3.7.3. Projektuojant atlikti reikiamus elektros įrenginių ir apsaugų skaičiavimus, jų pagrindu priimti projektinius sprendimus. Visa apsaugų aparatūra turi būti parinkta taip, kad užtikrinti įrengimų apsaugą nuo visų elektros įrenginių gedimų (trumpų jungimų, perkrovimų ir RAA apsaugos turi veikti selektyviai).
3.7.4. Projekte turi būti suprojektuoti visi reikiami įrenginiai, kurie užtikrina patikimą ir saugų statomo šilumos siurblio ir jo pagalbinių įrengimų darbą normalaus darbo metu ir avariniais atvejais, kaip pavyzdžiui – pilnai dingsta įtampa. Dingus įtampai šilumos siurblys ir jo pagalbiniai įrenginiai turi saugiai išsijungti, užtikrinant, kad bus išvengta žalos (nesprogs, neperkais, nesulūš ir panašiai). Jei tokia rizika yra, Paslaugos tiekėjas privalo suprojektuoti ir sumontuoti papildomą įrangą tokios žalos išvengimui. Tokia įranga turi būti užmaitinta iš E-2 nuolatinės srovės 220V skydo arba jei reikalinga kintama įtampa – iš nuolatinės srovės skydo per =220 V / ~200V kintamos įtampos inverterį.
3.7.5.  Projekto elektrotechnikos dalyje būtina suprojektuoti:
3.7.5.1. visi reikalingi šilumos siurblio elektrotechnikos įrenginiai, užtikrinantys naujos ir esamos įrangos funkcionalumą normaliomis ir avarinėmis sąlygomis;
3.7.5.2. naujiems įrenginiams elektros maitinimą numatyti iš 0,4kV sekcijos S1-04 rezervinių narvelių (tuščių vietų) juose suprojektuojant ir įrengiant reikiamos galios automatinius jungiklius ir signalizacijos grandines jas pajungiant į 0,4kV sekcijos S1-04 atitinkamas grandines. Bendras prijungiamas elektros galingumas ne daugiau 300kW.
3.7.5.3. Projektuoti naujus ABB automatinius jungiklius su mikroprocesoriniais atkabikliais (jei prijungimo galingumas 40kW arba didesnis), nes Užsakovas turi priemones juos eksploatuoti, t. y. ABB automatiniams jungikliams skirtą testavimo ir programinę įrangą bei aptarnavimui apmokytą personalą. Suprojektavus kito gamintojo automatinius jungiklius su mikroprocesoriniais atkabikliais (jei prijungimo galingumas 40 kW arba didesnis), kartu patiekti jungikliams testuoti reikalingą įrangą, programas ir apmokyti personalą. 
3.7.5.4. Atlikti naujų el. prijunginių srovių ir relinių apsaugų skaičiavimus bei skaičiavimais pagrįsti, kad naujų prijunginių apsaugos veiks selektyviai su esamomis sekcijų apsaugomis.
3.7.5.5. Nauji automatiniai jungikliai pagal gabaritus turi tikti esamiems sekcijų narveliams.
3.7.5.6. Visi laidai, kontrolinių ir galios kabelių gyslos ir patys kabeliai turi būti sumarkiruojami (sužymimi).
3.7.5.7. Visi valdymo ir galios elektros įrenginiai turi turėti lietuvių kalba operatyvinius pavadinimus, o pavadinimų tekstas turi būti suderintas su Užsakovu projekto rengimo metu.
3.7.5.8. Sekcijoje S1-0,4 projektuojami automatiniai jungikliai turi tenkinti šiuos parametrus:
3.7.5.8.1. vardinė įtampa Uv - 230 V/400 V AC;
3.7.5.8.2. maksimalioji įtampa - 440 V;
3.7.5.8.3. vardinis dažnis - 50 Hz;
3.7.5.8.4. izoliacijos įtampa - ≥ 440 V;
3.7.5.8.5. atjungimo geba esant vardinei įtampai – Icu ≥25 kA;
3.7.5.8.6. vardinė izoliacijos įtampa Ui ≥ 440 V;
3.7.5.8.7. elektrinis atsparumas susidėvėjimui (darbo ciklų skaičius) - ≥10000;
3.7.5.8.8. turi būti su šiais priedais: mechaninis indikatorius, signalinis kontaktas avariniam jungiklio atsijungimui signalizuoti, signaliniai kontaktai jungiklio būsenai Įjungtas/Išjungtas bei suveikusioms apsaugoms signalizuoti. Suprojektuoti šių signalų pajungimą į esamas sekcijos signalizacijos grandines.
3.7.6. suprojektuotam šilumos siurbliui turi būti įrengta elektros maitinimo išsijungimo signalizacija, kurios veikimas išvestas į esamą CVP elektros įrenginių valdymo sistemą (SCADA), veikiančią ABB 800xA valdymo sistemos pagrindu. 
3.7.7. Visų šilumos siurblio technologinių įrenginių valdymas ir signalizacija turi būti numatyta proceso valdymo ir automatizacijos dalyje.
3.7.8. išorėje ant naujai montuojamų įrenginių spintos durų turi būti įrengta esamos schemos šviesinė vizualizacija, įrengta LED signalinių lempučių pagrindu.
3.7.9. jei elektros įrenginių spinta(-os) bus projektuojamos gamybinėse patalpose, jos turi būti apsaugota (-os) nuo dulkių (IP ≥ 55). Durys turi būti rakinamos;
3.7.10. gamybinėse patalpose visi DK turi būti sumontuoti spintose, o spinta(-os) turi būti su priverstine ventiliacija ir dulkių filtrais. DK apsaugos laipsnis ne mažesnis kaip IP 54.
3.7.11. bendro naudojimo elektros spintos, kuriose nėra įrenginių, išskiriančių šilumą, turi būti metalinės, padengtos antikorozine danga, uždaro tipo (apsaugos laipsnis ≥IP54), durys uždaromos ir rakinamos. Spintose valdymo ir signalizacijos grandinių laidų tvirtinimui turi būti numatytos laidų tvirtinimo konstrukcijos (plastikiniai loveliai);
3.7.12. Visos gyslos ir laidai spintose turi būti ženklinami, nurodant grandinių pavadinimus;
3.7.13. Kabeliai projektuojant turi būti sužymimi (sumarkiruojami) vykdant norminių dokumentų reikalavimus). Markiruotės turi būti atsparios aplinkos poveikiui, o užrašai turi būti gerai įskaitomi 1 metro atstumu.
3.7.14. Gnybtai spintose turi būti sugrupuoti pagal funkcinę paskirtį (srovės, įtampos, signalų signalizacijos ir t. t.). Projektuojant gnybtynuose turi būti palikta ne mažiau kaip 10% laisvų gnybtų;
3.7.15. Numatyti, kad ant kiekvieno komutavimo aparato turi būti aiškiai nurodytos padėtys "Įjungta" ir "Išjungta";
3.7.16. Kabeliai turi būti projektuojami:
3.7.16.1. su variniais laidininkais atitinkamo skerspjūvio, kad atlaikytų mechanines apkrovas bei trumpojo jungimo sroves. Ten kur reikia, kabeliai turi būti ekranuoti ir specialios paskirties (mikroprocesoriniai RAA įtaisai, elektros variklių prijungimo prie DK, signaliniai, apsaugų ir pan.); 
3.7.16.2. parinkti pagal jų klojimo aplinką (žemėje, vamzdžiuose, ore ir pan.). Klojant kabelius, turi būti atskirti jėgos ir antrinių grandinių kabeliai; 
3.7.16.3. kabelių izoliacija privalo būti nepalaikanti degimo. Vietose, kur yra rizika kabelius pažeisti mechaniškai ir žemiau 1,8 metro nuo grindų lygio, kabeliai turi būti apsaugoti nuo mechaninių pažeidimų; 
3.7.16.4. kabelių gyslų ir jungiamųjų laidų skerspjūvis turi tenkinti jų greitaveikės apsaugos nuo trumpųjų jungimų, leistinų srovių (EĮĮBT), terminio atsparumo reikalavimus ir užtikrinti įtaisų matavimo dalies tikslumo klasę;
3.7.16.5. Visų kabelių paklojimui suprojektuoti ir įrengti kabelių konstrukcijas su dangčiais. Konstrukcijos ir jų tvirtinimo metalinės konstrukcijos turi būti pagamintos iš karštai cinkuoto plieno panardinant, aplinkos poveikio laipsnis ne žemesnis kaip C3 ir atitinkantis ISO 12944-2 arba lygiaverčio standarto reikalavimus. Visos kabelių ir jų tvirtinimo konstrukcijos turi būti standartinės.
3.7.16.6. kabeliai turi būti tinkamai apsaugoti nuo mechaninio, terminio ir alyvos poveikio. 
3.7.16.7. kartu kabelinėmis konstrukcijomis klojant jėgos ir kontrolinius kabelius, pastarieji turi būti atskirti ištisine atitvara. 
3.7.16.8. klojant jėgos ir kontrolinius arba daugiagyslius lanksčius kabelius, turinčius ekranus, kabelių ekranai turi būti sujungti su įžeminimo šyna;
3.7.16.9. valdymo skydų montažiniai laidai, antrinių grandinių kabelio gyslos turi būti varinės, o jų skerspjūvis turi būti ne mažesnio kaip 1,5 mm² skerspjūvio. Visi signalų laidai turi būti su izoliacija, turi būti tinkami darbui ne mažesnei kaip 250 V įtampai. Visi kiti laidai turi būti numatyti 750 V įtampai ir turėti izoliaciją;
3.7.16.10. analoginių signalų kabeliai turi būti su dvigubu ekranu. Vidaus ekranas turi būti įžemintas iš vieno galo, o išorinis ekranas – iš dviejų galų;
3.7.16.11. jei kabeliai ir laidai bus projektuojami kloti aplinkoje, kur ant jų gali patekti alyvos, tepalų ar panašioje terpėje – tokių laidininkų izoliacija turi būti atspari alyvos, degių skysčių ar panašių tirpiklių poveikiui;
3.7.16.12. plėtrai privalo būti numatyta ne mažiau kaip 30% vietos valdymo ir signalizacijos kabeliuose, bet visais atvejais ne mažiau 2 gyslų. Skydai, sujungimų dėžutės, vykdymo mechanizmai ir prijungti prie jų kabeliai, laidai ir kabelių gyslos turi būti sunumeruoti bei paženklinti;
3.7.16.13. kabeliai praėjimuose per perdangas, sienas turi būti užsandarinti nedegia, lengvai pramušama medžiaga, ir nudažyti priešgaisriniais dažais;
3.7.16.14. daugiagysliai kabeliai tarp gnybtų skydo, įrengimų valdymo spintos ir valdymo pulto turi būti vytų porų tipo, su bendru ekranu;
3.7.16.15. negalima galios, kontrolinių bei signalinių kabelių kloti greta. Juos kloti atskiruose kabelių konstrukcijose arba tarp kabelių turi būti įrengta ištisinė metalinė pertvara. Tais atvejais, kai nebus įmanoma išvengti kontrolinių, signalų ir galios kabelių suartėjimo iki leistinų atstumų, jie turi persikirsti stačiu kampu;
3.7.17. metalinės konstrukcijos, kabeliniai loviai ir t. t. turi būti įžeminti prie įžeminimo kontūro ne mažiau kaip dvejose vietose;
3.7.18. prie apsauginio įžeminimo šynos turi būti prijungti:
3.7.19. galios grandinių maitinimo kabelių ekranai;
3.7.20. metaliniai kabelių loviai ir laikikliai;
3.7.21. visos kitos elektros įrenginių metalinės konstrukcijos, jeigu pažeidus jų izoliaciją korpuse gali atsirasti žmogaus gyvybei pavojinga įtampa;
3.7.22. šilumos siurblio metalinis rėmas turi būti įžemintas dvejose vietose su esamu pastato įžeminimo kontūru.
3.7.23. Projektuojant elektros variklius būtina numatyti, kad jie tenkintų šias sąlygas:
3.7.23.1. [bookmark: _Toc61454946]parinkti trifaziai elektros varikliai turi būti asinchroniniai su trumpai jungtu rotoriumi;
3.7.23.2. [bookmark: _Toc61454947]statoriaus įtampa: žemos įtampos - 380 -400V;
3.7.23.3. [bookmark: _Toc61454948]elektros varikliai, dirbantys tiesioginiu paleidimu ar eksploatuojami su DK, turi atitikti IE3 arba aukštesnės efektyvumo klasės. Visi varikliai turi būti suprojektuoti ir įrengti su ne mažesne nei 10 % galios atsarga;
3.7.23.4. [bookmark: _Toc61454949]dažnis - 50 Hz;
3.7.23.5. [bookmark: _Toc61454950]apsaugos laipsnis - ne mažesnis nei IP55;
3.7.23.6. [bookmark: _Toc61454951]išvadų dėžės apsaugos laipsnis - ne mažesnis nei IP55;
3.7.23.7. [bookmark: _Toc61454952]statoriaus apvijų izoliacijos klasė – F;
3.7.23.8. [bookmark: _Toc61454953]statoriaus apvijų išvadų skaičius išvadų dėžutėje – 6;
3.7.23.9. [bookmark: _Toc61454954]aušinimas - savaiminis (ventiliatorius ant veleno). Varikliams su DK, jei būtina pagerinti elektros variklio aušinimą prie mažų apsisukimų ir didelio apkrovimo, gali būti suprojektuotas papildomas ventiliatorius;
3.7.23.10. [bookmark: _Toc61454955]vibracija abiejuose variklio galuose trimis kryptimis turi atitikti norminių dokumentų reikalavimus;
3.7.23.11. [bookmark: _Toc61454956]elektros varikliai turi būti su riedėjimo guoliais. 
3.7.23.12. guolių darbo resursas - ne mažiau 20000 val. 
3.7.23.13. guolių tepimo sistema - autonominė be priverstinės tepalo cirkuliacijos;
3.7.23.14. variklio korpuso ir guolių dangčių medžiaga – ketus arba plienas;
3.7.23.15. [bookmark: _Toc61454957]darbo aplinkos temperatūra - 30 ÷ +40°C;
3.7.23.16. [bookmark: _Toc61454958]darbo aplinkos santykinė drėgmė iki 100 %;
3.7.23.17. [bookmark: _Toc61454959]variklio metalinės dalys turi būti apsaugotos nuo korozijos;
3.7.23.18. [bookmark: _Toc61454960]varikliams turi būti atlikti gamykliniai bandymai, matavimai ir Užsakovui pateikti gamintojo dokumentai;
3.7.23.19. jei variklyje yra statoriaus apvijų temperatūros apsauga (PTC jutikliai) - turi būti suprojektuota temperatūros apsaugos sujungimo schema, jutiklio tipas ir šios šiluminės apsaugos veikimas į elektros variklio išjungimą. Jei variklis dirba su dažnio keitikliu, PTC jutikliai turi būti jungiami į dažnio keitiklį, o dažnio keitiklio apsaugos turi būti atitinkamai sukonfigūruotos;
3.7.24. Projektuojant DK būtina numatyti, kad jie tenkintų šias sąlygas:
3.7.24.1. [bookmark: _Toc61454961]elektros variklis su DK turi patikimai veikti esant įtampos sumažėjimui iki 0,65*Uv ir veikti ≥15 s;
3.7.24.2. DK išėjimo srovė turi būti ne mažiau 1,2 karto didesnė negu elektros variklio vardinė srovė.
3.7.24.3. DK turi užtikrinti mechanizmų darbą pilnu našumu, t. y. turi būti užtikrintos elektros variklio apsukos nuo 0 iki 50 Hz, o DK visam diapazone turi nepersikrauti;
3.7.24.4. DK darbo režimas ilgalaikis ir nepertraukiamas;
3.7.24.5. DK valdymo panelyje turi būti atvaizduojama visi gedimai ir signalizacijos. Panelyje turi būti atvaizduojama DK pagrindiniai vardiniai parametrai ir elektros variklio darbo laiko apskaita;
3.7.24.6. DK turi būti standartinis ir turėti visas elektros variklio gamintojo numatytas apsaugas nuo visų rūšių elektros variklio gedimų;
3.7.24.7. DK vardinė „išėjimo“ įtampa turi atitikti elektros variklių vardinę įtampą.
3.7.24.8. DK turi būti sumontuoti greta esančiose elektros skirstyklų patalpose. Jei bus montuojami gamybinėse patalpose, tai jie turi būti suprojektuoti ir sumontuoti, spintos turi turėti DK aušinimui pakankamą priverstinę oro cirkuliaciją su oro filtrais. DK spintos apsaugos laipsnis ne mažesnis kaip IP55;
3.7.24.9. DK apsaugos laipsnis ne mažesnis IP54;
3.7.24.10. Tarp DK ir jo maitinamo elektros variklio turi būti potencialo išlyginantis kontūras (atskiras viengyslis daugiavielis varinis laidininkas, kurio skerspjūvis ne mažesnis kaip jungiančio kabelio fazės skerspjūvis);
3.7.24.11. 15kW ir didesnės galios DK turi būti žemų harmonikų montuojamas atskirai nuo elektros variklio. Išimtinais atvejais galima šio reikalavimo nevykdyt jei negaminami reikiamo galingumo DK ar gaminami agregatai tik su integruotais į elektros variklį DK.
3.7.24.12. DK turi turėti ne mažiau 7 su laisvai priskiriamomis funkcijomis skaitmeninius 24 V DC įėjimus;
3.7.24.13. DK turi turėti ne mažiau 3 laisvai programuojamus relinius išėjimus, kiekvienas su normaliai uždaru ir normaliai atviru iki 230 V AC kontaktais;
3.7.24.14. DK turi turėti ne mažiau 2 analoginius srovės „įėjimus“ 4-20 mA;
3.7.24.15. DK turi turėti ne mažiau 2 su laisvai priskiriamomis funkcijomis analoginius srovės „išėjimus“ 4-20 mA;
3.7.24.16. DK turi turėti variklio šiluminio daviklio prijungimui įėjimą;
3.7.24.17. DK turi turėti PID reguliatorių palaikymui pagal grįžtamąjį ryšį;
3.7.24.18. DK turi turėti laisvai programuojamų loginių blokų nestandartiniam valdymo algoritmo sudarymui;
3.7.24.19. DK turi turėti ne mažiau kaip 2 nepriklausomas nustatymų grupes, keičiamas su laisvai programuojamu skaitmeniniu įėjimu. 
3.7.24.20. DK turi turėti „Profibus-DP“ sąsają komunikacijai su įrenginio valdymo sistema. Jei projektuojamas valdymas per komunikacinę sąsają, jis turi būti suprojektuotas ir įrengtas žvaigždės principu (negalima viena „Profibus-DP“ sąsaja nuosekliai sujungti ir valdyti kelis vienas kitą rezervuojančius įrenginius), kitu atveju, jei valdymas numatomas analoginiais signalais, o komunikacinė sąsaja naudojama tik duomenų surinkimui,„Profibus-DP“ dubliuojantis tinklas neprivalomas;
3.7.24.21. DK nustatymų „įvedimui“ turi būti numatytas vietinis valdymo pultelis;
3.7.24.22. DK išsijungus nuo srovinių ar įtampos apsaugų sukeltų išorinių trikdžių, jei įrenginys nėra pažeistas, DK turi automatiškai išjungti klaidos signalą ir vykdyti savilaidos funkciją;
3.7.24.23. DK turi turėti vidinį sutrikimų registratorių;
3.7.25. [bookmark: _Toc61454962]Visi elektros įrenginiai turi būti paženklinti CE ženklu;
3.7.26. visų šilumos siurblio agregatų veikimas ir automatinis valdymas turi būti suprojektuotas taip, kad iki 2,5 sek. dingus įtampai ir vėl atsiradus, šilumos siurblys ir su jo darbu susiję visi technologiniai įrenginiai atsiradus įtampai turi automatiškai įsijungti ir tęsti darbą su apkrovimu buvusiu iki trumpalaikio įtampos dingimo. 

3.8. [bookmark: _Toc35250051]REIKALAVIMAI TECHNOLOGINIAMS MATAVIMAMS IR ĮRANGAI 

3.8.1. Vietinių parodančių prietaisų tikslumo klasė turi būti ne mažesnė nei 1,5 %.
3.8.2.  Paslaugos tiekėjas turi įsivertinti, kad projektuojamos matavimo priemonės privalės turėti pirminės metrologinės parengties dokumentus (metrologinius patikros ar kalibravimo sertifikatus) arba atitinkamus ES šalių metrologinius ženklus ant matavimo priemonės, liudijančius apie pirminę patikrą.
3.8.3. Technologinių parametrų matavimo priemonės turi būti suprojektuotos kuo arčiau matavimo vietos, užtikrinant jų apsaugą nuo pernelyg didelių vibracijų ir temperatūrų poveikio bei prieinamumą techniniam aptarnavimui. 
3.8.4. Kiekvienam slėgio matavimo keitikliui naudojamam valdymui ir apsaugoms turi būti suprojektuota atskira impulsinė linija bei uždarymo įtaisai. Turi būti įvertinta, ar yra pakankami tiesūs ruožai srauto matuoklių tinkamam darbui užtikrinti.
3.8.5. Jeigu projekte bus panaudojami debito matavimo prietaisai, veikiantys skirtuminio slėgio matavimu, turės būti pateiktas jų diafragmų skaičiavimas pagal EN ISO 5167 arba lygiaverčio standarto reikalavimus.
3.8.6. Diferencinio slėgio matavimo priemonės turi būti suprojektuotos taip, kad be pažeidimų turi iš abiejų pusių atlaikyti diferencinį slėgį, lygų vardiniam slėgiui.
3.8.7. Jei projektuojami srauto matuokliai yra jautrūs kuro, vandens arba oro tankio svyravimams, jiems turi būti įvertinti/taikomi tankio kompensavimo būdai. 
3.8.8. Projektuojamų pirminių uždaromųjų ventilių išdėstymas vamzdynuose ir impulsiniai vamzdeliai turi tenkinti ISO 2186 arba lygiaverčius, bei naujesnės redakcijos reikalavimus.
3.8.9. Temperatūros matavimams iki 250 ºC turi būti projektuojami varžos temperatūros jutikliai (RTD) pagal LST EN 60751 ar lygiavertę galiojančią redakciją. Šie prietaisai turi būti projektuojami sukomplektuoti su termolizdu, RTD elementu trijų arba keturių laidų prijungimui, metaliniame apsauginiame korpuse su aliuminio oksido miltelių izoliacija. Projektuojamų varžos temperatūros jutiklių konstrukcija turi būti atspari vibracijai. Tikslumas turi atitikti ne žemesnę nei B klasę.
3.8.10. Projektuojami lizdai temperatūros jutikliams turi būti pagaminti pagal standartų DIN 43763 ir IEC 61520 arba lygiaverčius, bei naujesnės redakcijos reikalavimus.
3.8.11. Temperatūros jutiklių lizdų įrengimo būdai turi užtikrinti teisingą jutiklių sąveiką su technologine terpe, atsižvelgiant į įrengimo vietą, montavimo būdą ir terpės judėjimo greitį.
3.8.12. Slėgio matuokliai turi būti suprojektuoti taip, kad atlaikytų slėgius, siekiančius 150 % nuo maksimalios vardinės reikšmės. Jie taip pat turi atlaikyti maksimalų sistemos, prie kurios yra prijungti, slėgį be jokio kalibravimo pasikeitimo ar nulio poslinkio.
3.8.13. Elektroniniai matavimo keitikliai turi būti suprojektuoti tokie, kad užtikrintų HART ryšio protokolą bei galimybę imituoti išėjimo signalo tam tikrą reikšmę. 
3.8.14. Matavimo keitikliai turi būti suprojektuoti taip, kad turėtų vietinę skaitmeninę indikaciją, valdymo mygtukus. Vietinio valdymo mygtukais turi būti užtikrintas prietaiso konfigūravimas (ribų išstatymas, išėjimo signalo imitavimas). Montuojamų prietaisų skaitmeniniai ekranai turi būti aiškiai matomi iš aptarnavimui skirtų priėjimo vietų.
3.8.15. Elektroniniai matavimo keitikliai turi būti aprūpinti gnybtais patikrai. Jų naudojimas neturi įtakoti į išėjimo signalą.
3.8.16. Projektuojamų matavimo keitiklių matavimo paklaida neturi viršyti ± 0,2 % nuo nustatytos skalės galinės reikšmės. Aplinkos temperatūros įtaka neturi viršyti 0,1 % / 10 ºC. Maitinimo įtampos įtaka neturi viršyti 0,05 % / V. Ilgalaikis matavimų stabilumas turi būti geresnis už ± 0,5 % nuo diapazono ribinių reikšmių 5 metų laikotarpyje.
3.8.17. Projektuojamų matavimo keitiklių išėjimo signalas 4...20 mA DC prie maksimalios 500 omų apkrovos, maitinimo įtampa 24 V DC.
3.8.18. Projektuojant apriboti skirtingų valdymo ir matavimo priemonių tipų kiekį, pavyzdžiui visi slėgio ir diferencinio slėgio matavimo keitikliai turėtų būti vienodo tipo.
3.8.19. Visus slėgio matavimo keitiklius projektuoti su trijų eigų ventilių šakotuvu užtikrinančiu uždarymo, prapūtimo ir kalibravimo galimybę. Visi diferencinio slėgio matuokliai turi būti aprūpinti penkių eigų ventilių šakotuvais užtikrinančiais uždarymo, išlyginimo, prapūtimo ir kalibravimo galimybę.
3.8.20. Impulsinių vamzdelių projektinis ilgaamžiškumas turi būti ne mažiau 20 metų.
3.8.21. Visų vietoje įrengtų indikatorių rodmenys turi būti lengvai nuskaitomi nuo stacionarių platformų arba grotelinių pakylų.
3.8.22. Nuo stacionarių platformų arba grotelinių pakylų turi būti užtikrinta galimybė apžiūrėti visų kitų matavimo elementų vamzdinius sujungimus.
3.8.23. Šalia įrengimų projektuojamų matavimo priemonių gaubtai turi užtikrinti IP 65 arba aukštesnę apsaugos klasę, o skyduose projektuojamų prietaisų apsaugos klasė turi būti ne žemesnė už IP 21 pagal standarto LST EN 60529 arba lygiaverčio standarto reikalavimus.
3.8.24. Šalia įrengimų projektuojamų srauto matavimo priemonių gaubtai turi užtikrinti IP 65 arba aukštesnę apsaugos klasę pagal standarto LST EN 60529 arba lygiaverčio standarto reikalavimus.
3.8.25. Visos matavimo priemonės turi būti projektuojamos taip, kad reikiamu būdu būtų apsaugotos nuo esamos aplinkos keliamos korozijos poveikio panaudojant korozijai atsparias medžiagas.
3.8.26. Matavimo priemonės negali būti projektuojamos ant stulpų ar kitų ne tam skirtų konstrukcijų.
3.8.27. Matavimo priemonės turi būti projektuojamos tokiu būdu, kad jos nebūtų pažeistos, atliekant planinius įrengimų aptarnavimo darbus arba šalinant įrengimų gedimus.
3.8.28. Kur tai tikslinga, matavimo priemonės turi būti projektuojamos grupuojant į stendus. Jie turi būti montuojami vietose, prieinamose techninei priežiūrai, neveikiamose vibracijos, neblokuojančiose praėjimo takų arba trikdančių kitų įrenginių techniniam aptarnavimui.
3.8.29. Impulsiniai vamzdeliai turi būti projektuojami atsparūs korozijai. Jie turi būti pagaminti iš AISI 316 SS arba aukštesnės klasės nerūdijančiojo plieno. Jei tai tenkina projektinius sprendinius naudoti neturintį suvirinimo siūlės 12 x 1 arba 14 x 2,5 mm diametro vamzdelį, kitu atveju sprendinį derinti su Užsakovu.
3.8.30. Armatūra, kolektoriai, ventiliai ir instaliavimo dalys turi būti projektuojami pagaminti iš AISI 316 SS arba aukštesnės klasės nerūdijančiojo plieno.
3.8.31. Visų impulsinių vamzdelių sujungimai turi būti projektuojami virinami arba sujungiami jungtimis, sertifikuotomis Europos Sąjungos šalies įgaliotoje institucijoje.
3.8.32. Impulsinės linijos turi būti projektuojamos kiek galima trumpesnės.
3.8.33. Matuokliai su kolektoriais aprūpintais antriniais ventiliais turi būti projektuojami lengvai prieinamose vietose.
3.8.34. Prie pirminių matavimo keitiklių turi būti projektuojamos aptarnavimo aikštelės.
3.8.35. Matavimo priemonės turi būti projektuojamos tokiose vietose, kur jos būtų maksimaliai apsaugotos nuo gaisro, saulės spindulių, nuo greta esančių įrenginių skleidžiamo karščio, lietaus, atsitiktinai išsiliejančio ar plovimui naudojamo vandens žalingo poveikio.

3.9. [bookmark: _Toc35250057]REIKALAVIMAI AUTOMATIKOS SISTEMOS PAVAROMS

3.9.1. Visos elektrinės pavaros turi būti tinkamos įrengimui elektrinėse (pramoninėje aplinkoje).
3.9.2. Pavarose turi būti suprojektuoti variklis, reduktorius, vairaratis, galiniai išjungikliai, sukimo momento ribotuvai, pavaros mova, variklio valdymo elementai, 4-20 mA padėties matavimo keitiklis ir mechaninis padėties indikatorius.
3.9.3. Variklis turi būti specialiai suprojektuotas darbui pavaroje. Variklis turi būti indukcinio tipo su F arba aukštesnės klasės izoliacija ir apsaugotas šiluminėmis relėmis įrengtomis variklio apvijose. Variklio gaubtas turi būti visiškai uždarytas ir neventiliuojamas.
3.9.4. Varikliai turi veikti nuo 400 V (+10/-15 %) 50 Hz 3 fazių tinklo. Mažojo dydžio pavarose leidžiama taikyti variklius su 230 V (+10/-15 %) 50 Hz vienos fazės maitinimu.
3.9.5. Pavaros gaubto sudaroma apsauga turi būti ne mažesnė nei IP67 pagal LST EN 60529 arba lygiaverčio standarto reikalavimus.
3.9.6. Pavaros rankinis valdymas turi būti suprojektuotas vairaračio pagalba. Rankinis valdymas turi būti per reduktorių, kad sumažinti reikiamą traukos jėgą ir palengvinti perjungimą nuo variklio į rankinį valdymą kai pavara yra apkrauta. Grąžinimas iš rankinio valdymo į elektrinį turi būti automatinis kai pasileidžia variklis. Įstrigęs arba neveikiantis variklis neturi trukdyti rankiniam valdymui. Vairaratis neturi suktis variklio veikimo metu.
3.9.7. Kiekviename pavaros eigos gale (ATIDARYTA/UŽDARYTA) turi būti suprojektuoti galiniai perjungikliai. Vienas komplektas normaliai atvirų ir vienas komplektas normaliai uždarų kontaktų turi būti įrengtas kiekviename pavaros eigos gale. Kontaktai turi patikimai perjunginėti 24 V DC įtampą.
3.9.8. Kiekviename pavaros eigos gale turi būti suprojektuoti mechaniškai veikiantys sukimo momento ribotuvai. Sukimo momento ribos neturi viršyti maksimalaus valdomos armatūros (sklendes, reguliatoriaus) gamintojo nustatyto užspaudimo momento. Sukimo momento ribotuvai turi paveikti kai vožtuvo apkrova viršys jų paveikimo ribą. Sukimo momento ribotuvų derinimo įtaisas turi būti kalibruotas tiesiogiai sukimo momento vienetais.
3.9.9. Pavaros turi veikti esant aplinkos temperatūros svyravimams nuo – 25 °C iki +60 °C. Lauke statomos pavaros turi turėti įmontuotą (integruotą) elektronikos bloko šildytuvą.
3.9.10. Visos elektrinės pavaros uždarymo armatūrai turi būti suprojektuotos su vidiniais variklio valdymo elementais, kuriuos sudaro reversavimo paleidikliai, fazių diskriminatorius, veikimo sąlygų kontrolės relė (signalizacijai apie paveikusią šiluminę relę, sukimo momento ribotuvą, netinkamą fazių seką arba fazės nutrūkimą), „Atidaryti-Stop-Uždaryti“ mygtukai, „Vietinis-Išjungtas-Distancinis“ veikimo režimų perjungiklis ir papildomi raudonas ir žalias indikatoriai. Sąsaja su valdymo sistema turi būti vykdoma per optinius atskyriklius, kad atskirti 24 V DC valdymo signalų grandines nuo pavaros variklio vidaus valdymo grandinių. 
3.9.11. Pavaros reguliavimo įtaisams turi būti suprojektuotos tokiu būdu, kad vožtuvo reikiamas dinaminis sukimo momentas neviršytų 60 % nuo elektrinės pavaros didžiausio leistino momento. Pavarų reguliavimo įtaisams reduktorius turi būti su nuliniu laisvumu tarp variklio ir pavaros išėjimo veleno.
3.9.12. Visos elektrinės pavaros reguliavimo įtaisams turi būti suprojektuotos su 4-20 mA DC padėties matavimo keitikliu ir vidiniais variklio valdymo elementais, kuriuos sudaro reversavimo paleidikliai, fazių diskriminatorius, veikimo sąlygų kontrolės relė, pozicionierius, „Atidaryti-Stop-Uždaryti“ mygtukai, „Vietinis-Išjungtas-Distancinis“ veikimo režimų perjungiklis ir papildomi raudonas ir žalias indikatoriai. Pozicionierius turi užtikrinti 4-20mA DC valdymo signalo priėmimą ir nustatyti vožtuvą į reikiamą padėtį lygindamas valdymo signalo dydį su vidinio padėties matavimo keitiklio signalu. Pozicinierius turi būti reguliuojamas vietoje, kad būtų galima nustatyti vožtuvą į atidarytą, uždarytą arba paskutinę buvusią padėtį, praradus 4-20mA DC valdymo signalą. Sąsaja su valdymo sistema turi būti vykdoma per optinį atskyriklį, kad atskirti 4-20mA DC padėties signalo grandines nuo pavaros variklio vidaus valdymo grandinių. 
3.9.13. Elektrinių pavarų valdymo įtaisams turi būti sudaryta galimybė pasukti juos 90° kampu, kad jų mygtukai ir indikatoriai būtų nukreipti į operatoriaus veidą.
3.9.14. Išoriniai valdymo signalų laidai turi būti suprojektuoti taip, kad būtų prijungiami prie pavarų per kištukinį/lizdo jungtį. Elektros tiekimas pavaros varikliui turi būti suprojektuotas taip pat per atskirą kištukinį/lizdo jungtį.
3.9.15. Kiekvienos pavaros būsenos signalų maitinimo grandinė turi būti suprojektuota taip, kad būtų apsaugota atskiru saugikliu su įtampos kontrole. Grupinių saugiklių taikymas skirtingoms pavaroms yra neleistinas.
3.9.16. Techniniam aptarnavimui turi būti sumontuotos visos būtinos aptarnavimo, užlipimo aikštelės su apsauginiais turėklais.

3.10. [bookmark: _Toc35250056]REIKALAVIMAI AUTOMATIKOS SISTEMOMS

3.10.1. Paslaugos tiekėjas turi numatyti reikiamas priemones, kad KŠS ir pagalbinių įrengimų valdymo sistema užtikrintų tinkamą šilumos siurblio sistemos darbo procesą valdant visos sistemos įrenginius pilnai automatizuotai visame veikimo diapazone (be operatoriaus veiksmų), bei perduoti numatytų parametrų reikšmes į esamą valdymo sistemą. Projektuojama sistema turi būti integruota į esamą SCADA veikiančia ABB 800xA pagrindu.
3.10.2. Reikalinga įsivertinti, kad vizualizacijos schemoje privalės būti rodoma technologinė monograma, kurioje minimaliai atvaizduojama, tačiau neapsiribojant šie dydžiai:
3.10.2.1. visi sumontuoti įrenginiai ir ryšiai (vamzdynai, armatūra, valdymo signalai) tarp jų;
3.10.2.2. vožtuvų su el. pavaromis padėtis atidaryta/uždaryta/atidarymo procentai;
3.10.2.3. siurblių darbas įjungta/išjungta/apkrovos procentai;
3.10.2.4. tinklo vandens slėgis šilumos siurblio sistemos įėjime iš išėjime;
3.10.2.5. tinklo vandens temperatūra šilumos siurblio sistemos įėjime ir išėjime;
3.10.2.6. kondensato slėgis šilumos siurblio sistemos įėjime ir išėjime;
3.10.2.7. kondensato temperatūra šilumos siurblio sistemos įėjime ir išėjime;
3.10.2.8. kondensato lygis talpose;
3.10.2.9. pratekančio tinklo vandens kiekis (momentinis ir suminis) iš skaitiklio;
3.10.2.10. pagamintos ir atiduotos į tinklą šilumos energijos kiekis iš skaitiklio;
3.10.2.11. pratekančio kondensato kiekis (momentinis ir suminis) iš skaitiklio;
3.10.2.12. kondensato atiduotos šilumos energijos kiekis iš skaitiklio;
3.10.2.13. suvartojamos elektros energijos kiekis iš skaitiklio ar tinklo analizatoriaus;
3.10.2.14. momentinė šilumos siurblio elektrinė galia;
3.10.2.15. šilumos siurblio sistemos naudingumo koeficientas – COP;
3.10.2.16. momentinė šilumos siurblio šilumos galia;
3.10.2.17. avarinių parametrų fiksavimas ir informavimas;
3.10.2.18. įrenginių darbo laiko įrašymas ir peržiūra;
3.10.2.19. visų matuojamų ir skaičiuojamų parametrų grafikai;
3.10.2.20. turi būti numatyta galimybė valdyti el. pavaras ir siurblius iš vietinio valdymo skydo bei distanciniu būdu t. y. iš katilinės pulto kompiuterio vizualizacijos schemos (įjungti, išjungti nurodyti sukimosi greitį jei dirba su dažnio keitikliu).
3.10.3. Paslaugos tiekėjas Projekte turi pateikti su Užsakovu suderintą signalų sąrašą visai projektuojamai įrangai, kuriame minimaliai turi būti išdėstyta, tačiau neapsiribojant:
3.10.4. Signalo pavadinimas.
3.10.5. Signalo paskirtis .
3.10.6. Signalo tipas (analoginis/diskretinis/komunikacija).
3.10.7. Signalų rezervas prieš/po projekto. 
3.10.8. Signalo technologinis pavadinimas (KKS ir operatyvinis žymėjimas).
3.10.9. Paslaugos tiekėjas Projekte turi pateikti su Užsakovu suderintą projektuojamų įrengimų ir proceso vamzdynų technologinę schemas (P&ID) su Užsakovu suderintais KKS ir operatyviniais žymėjimas. Schemoje turi būti atvaizduojami ir sužymėti ir esami įrengimai, kad matyti pilną procesą, o ne tik projektuojamą dalį.
3.10.10. Pagalbinių KŠS įrenginių, jei reikia ir kitos posistemės, valdymas, turi būti projektuojamas kaip esamos E-2 GK valdymo sistemos, ekonomaizerio valdiklio PM861 dalis (pilnai integruota į esamą vieningą garo katilų automatinio valdymo sistemą, pagrįstą ABB System 800xA sistemos pagrindu). Valdymo sistema turi užtikrinti saugų technologinio proceso sustabdymą PLV gedimo atveju.
3.10.11. Paslaugos tiekėjas prieš rengiant Projektą privalo suderinti su Užsakovu, kokiu būdu naujai projektuojama įranga bus prijungta prie esamo valdiklio. Turi būti įvertintos nemažiau kaip šios alternatyvos: 
- Naujai projektuojama pagalbinių KŠS įrenginių, jei reikia ir kitos posistemės bus prijungiamos kaip nutolusi valdiklio Profibus modulių išplėtimas ; 
- Naujai projektuojamų pagalbinių KŠS įrenginių, jei reikia ir kitos posistemės bus prijungiamos kaip esamo valdiklio modulių išplėtimas ar rezervinių signalų panaudojimas. 
3.10.12. Jeigu projektuojamas gamyklinis KŠS valdiklis, jis į esamą sistemą turi būti integruojamas su Užsakovu suderintu protokolu (pvz. Modbus TCP/IP) valdymo integravimui į esamą ABB System 800xA sistemą. Turi būti suprojektuota visa reikiama techninė bei programinė įranga prijungimui prie esamo duomenų mainų tinklo. 
3.10.13. Pagalbinių KŠS įrengimų, jei reikia ir kitos posistemių valdymo sistemos valdiklio programavimui turi būti naudojama esamos automatinio valdymo sistemos gamintojo programinė įranga.
3.10.14. Pagalbinių KŠS įrengimų valdymo sistemos, jei reikia posistemės turi būti projektuojamos taip, kad jų išjungimas nesutrikdytų kitų bendrų sistemų (pvz. garo katilų, turbinų).
3.10.15. Projektuojant įvertinti ir suderinti su Užsakovu, kad KŠS ir pagalbinių KŠS įrengimų, bei jei reikia kitų posistemių valdymas turi būti pilnai integruotas į bendrą GK-4 valdymo operatoriaus panelę esančią „Valdiklių patalpoje“ arba į operatoriaus panelę, esančią šalia GK-4 ekonomaizerio. 
3.10.16. Projektuojant įvertinti, kad KŠS, bei pagalbinių įrengimų, jei reikia kitų posistemių valdymo sistemose turi būti avarinio išjungimo pirminės priežasties nustatymas, bei pranešimų atvaizdavimas garo katilų valdymo sistemoje, veikiančioje ABB System 800xA sistemos pagrindu. 
3.10.17. Projektuojant, apskaitai negali būti naudojami prietaisai, kurie naudojami technologinių apsaugų ir reguliavimo tikslais, taip pat, negali būti naudojamas vienas bendras apskaitos prietaisas, panaudotas kito įrenginio apskaitai.
3.10.18. Suprojektuoti visas reikalingas technines ir programines priemones, kad išpildyti visos KŠS sistemos (ir posistemių) savilaidą. Sistema turi nepajusti trumpo (<2,5 s) įtampos dingimo ir turi tęsti darbą nuo buvusios būsenos iki trumpo įtampos dingimo momento.
3.10.19. Kad pasiekti pageidaujamą technologinių apsaugų veikimo patikimumą turi būti suprojektuotas atitinkamų matavimo keitiklių rezervavimas. KŠS projektuoti pagal gamintojo reikalavimus.
3.10.20. Įvertinti esamų kabelinių trasų tinkamumą ir pagal poreikį suprojektuoti papildomas naujas kabelines trasas arba rekonstruoti esamas, jėgos kabelius, naujus sklendžių, vožtuvų, skląsčių, matavimo prietaisų kontrolinius ir maitinimo kabelius.
3.10.21. Suprojektuoti KŠS ir pagalbinių KŠS įrengimų, jei reikia papildomų posistemių valdymo skyduose komunikacines priemones reikalingas sąsajai su esama SCADA sistema.
3.10.22. Projektuojamos valdymo sistemos turi būti aprūpintos priemonėmis kiekvieno galinio valdymo įtaiso valdymui rankiniu ir automatiniu būdu.
3.10.23. Projektuojamiems PLV programinė kalba negali būti pagrįsta mašininio kodo (angl. assembly), komandų eilutės (angl. statement list (STL)) programavimo kalbomis. Rekomenduojamos programavimo kalbos: funkcinių blokų (angl. function blocks (FBD)), nuolatinio funkcijų vykdymo (angl. sequential function chart (SFC)).
3.10.24. Jei sistemoje projektuojama programuojama/parametruojama įranga (pvz. duomenų protokolų keitikliai, valdikliai, panelės ir t.t.), kurios nėra galimybės konfigūruoti/programuoti iš esamos sistemos kompiuterių (serverių arba operatoriaus darbo stočių) nekeičiant šių kompiuterių prisijungimo schemos, turi būti suprojektuotas programavimo/parametravimo įrenginys (nešiojamas kompiuteris) su visais reikalingais prisijungimo prie šios įrangos kabeliais/keitikliais ir licencijuota konfigūravimo/programavimo programine įranga. Atveju jeigu KŠS gamintojas negali pateikti gamyklinio valdiklio išeities kodo, turi pateikti reikalingą informaciją ir įrangą, kad užtikrinti įrenginio eksploatavimą (pvz. duomenų registrų lenteles, atstatomąsias programos versijas ir įrangą programos atstatymui ir t.t.).
3.10.25. Projektuojant įvertinti, kad projektuojamų įvesties/išvesties signalų apdorojimo moduliai turi užtikrinti šias funkcijas:
3.10.25.1. modulio ir atitinkamų kanalų būsenos vizualinė indikacija;
3.10.25.2. analoginių įvesties signalų grandinės turi būti izoliuotos nuo analoginių išvesties signalų grandinių;
3.10.25.3. turi būti užtikrinta įvesties/išvesties signalų modulių pakeitimo galimybė nestabdant valdymo sistemos veikimo;
3.10.25.4. įvesties/išvesties signalų grandinės turi būti apsaugotos saugiklių pagalba;
3.10.25.5. analoginiams įvesties signalams turi būti kokybės signalas.
3.10.26. Kai prie sistemos projektuojamas skaitiklis kaupia istorinius duomenis, tai sistema turi turėti galimybę nuskaityti šiuos duomenis trumpam dingus ryšiui tarp skaitiklio ir sistemos. Sistema turi užtikrinti kaupiamų duomenų pilnumą, automatiškai pakartotinai nuskaitant trūkstamus/ nepilnus/ nepatikimus duomenis (nuskaityti istorinius duomenis pagal matavimo taško įrangos galimybes).
3.10.27. Projektuojamų duomenų surinkimas į valdymo sistemos serverius gali būti vykdomas įvairiais duomenų perdavimo protokolais, bet tik per Etherneto sąsają.
3.10.28. Suprojektuoti kompresorinių šilumos siurblių apskaitos prietaisų duomenų nuskaitymą atskirais (vienas perduodamų duomenų keitiklis vienam apskaitos prietaisui) keitikliais naudojant Ethernet tinklą.
3.10.29. Projektuojamų valdiklių įėjimo/išėjimo modulių signalai turi būti grupuojami į vieną modulį kompleksais taip, kad sugedus vienam valdiklio moduliui liktų veiksnūs (pagal galimybę saugiai dirbti toliau) kiti tos pačios paskirties kompleksai ir avariniu būdu nebūtų stabdomas visas sistemos veikimas, tik išjungiamas tam moduliui priskirto komplekso veikimas. Dubliuojantys signalai turi būti paskirstyti į skirtingus modulius.
3.10.30. Analoginių įėjimų ir išėjimų teigiamas ir nulinis potencialai turi būti jungiami tiesiogiai prie valdiklio modulio.
3.10.31. Turi būti suprojektuotas visai projektuojamai sistemai priklausančios įrangos vidinių laikrodžių automatinis laiko sinchronizavimas. Tikslaus laiko šaltinį, pagal kurį bus atliekamas laiko sinchronizavimas, nurodo Užsakovas.
3.10.32. Projektuojant įvertinti, kad atvaizdavimo ir valdymo sistemoje turi būti diagnostinis langas, kuriame struktūrinės schemos forma turi būti matoma sistemos įrangos būsena. Į šį langą turi būti įtrauktos sistemos valdymo spintų ir juose prijungtų prijungtinių, maitinimo komutacinių aparatų būsenos (darbinė, išjungta, gedimas), įvadinių sistemos maitinimo spintų maitinimo įtampos ir srovės (pvz. tinklo srovės ir įtampos analizatorių duomenys) dydžių reikšmės, įtampos kontrolės relių signalai, maitinimo blokų, elektroninių maitinimo perjungiklių ir nepertraukiamo maitinimo šaltinio veikimo/gedimo/įspėjimo indikacija, sistemos elektros grandines saugančių įtaisų poveikio indikacija, valdiklio procesorių ir modulių veikimo/gedimo/įspėjimo indikacija, ryšio įrangos veikimo/gedimo/įspėjimo indikacija.
3.10.33. Diagnostiniame lange atvaizduojamų elementų būsena turėtų būti formuojama, tačiau neapsiribojant šiomis sąlygomis: 
3.10.33.1. tiesiogiai nuo diskretinių įėjimų (pvz. automatinių išjungiklių, kirtiklių, kontaktorių ir t.t. būsenos), tai atvaizduojant /aprašant projekte;
3.10.33.2. nuo antrinių, bet aiškių signalų (pvz. elektrinių pavarų automatinių išjungiklių būsenas galima atvaizduoti nuo gedimas/pasiruošę diskretinių įėjimų signalų arba lydžių saugiklių būsenas nuo po jų esančių įrenginių į valdymo sistemą perduodamų signalų); 
3.10.33.3. bendra elementų grupei (pvz. Nereikšminiai signalai, lydžių saugiklių ar automatinių išjungiklių būsenos, kurių negalima atvaizduoti iš antrinių signalų galima jungtį į bendrą grupę);
3.10.34. Kuriant diagnostinį langą Paslaugos tiekėjas turi remtis Užsakovo SCADA sistemoje esančių diagnostinių langų informacijos pateikimo struktūra.
3.10.35. Projektuojant įsivertinti, kad kiekvienos būsenos signalų maitinimo grandinė turi būti apsaugota atskiru saugikliu. Grupinių saugiklių taikymas diskretinių įvesties modulių 8, 16 arba 32 kanalų signalų grandinių bendrai apsaugai yra neleistinas.
3.10.36. Elektros grandines saugančių įtaisų įranga turi būti grupuojama kompleksais taip, kad dėl paveikusio apsaugos įtaiso maitinimo netektų tik atskiras sistemos kompleksas, kurį saugiai sustabdžius likusi sistemos dalis išliktu darbinga.
3.10.37. Kiekviena naujai įrengta valdymo spinta turi būti aprūpinta atitinkamais atskyrimo įtaisais techninės priežiūros atlikimui.
3.10.38. Esamos automatinio valdymo sistemos bendrosios inžinerinės darbo stoties programinė įranga turi užtikrinti šių funkcijų vykdymą projektuojamoms KŠS pagalbinių įrengimų valdymo sistemoms:
3.10.38.1. įvesties/išvesties modulių konfigūravimą;
3.10.38.2. sistemų techninės įrangos konfigūravimą (valdiklių, operatorių panelių);
3.10.38.3. duomenų mainų tinklo konfigūravimą elektrinės ir technologinių parametrų bei pavarų valdymo lygmenyje;
3.10.38.4. technologinių parametrų matavimo keitiklių konfigūravimą ir techninę priežiūrą;
3.10.38.5. dažnio keitiklių ir variklių valdymo įrangos konfigūravimą;
3.10.38.6. nepertraukiamo valdymo ir valdymo sekų konfigūravimą;
3.10.38.7. technologinės įrangos struktūros ir hierarchijos konfigūravimą;
3.10.38.8. technologinių apsaugų funkcijų konfigūravimą;
3.10.38.9. ekraninių vaizdų formavimą ir modifikavimą;
3.10.38.10. archyvų konfigūravimą;
3.10.38.11. grafikų konfigūravimą;
3.10.38.12. avarinių pranešimų ir įvykių registravimo tvarkos konfigūravimą;
3.10.38.13. ataskaitų, sudarymą, formavimą ir modifikavimą;
3.10.38.14. vartotojų saugos ir teisių apribojimą;
3.10.38.15. sistemos diagnostika;
3.10.38.16. valdiklio simuliatorius, kad būtų galima patikrinti logiką be poveikio į technologinę įrangą;
3.10.38.17. turi būti galimybė apsaugoti sistemos taikomosios programinės įrangos projektą specialiuoju vartotojo slaptažodžiu.

3.11. REIKALAVIMAI DUOMENŲ MAINŲ TINKLUI/SCADA SISTEMOMS/ KIBERNETINEI SAUGAI

3.11.1. Duomenų mainams su SCADA sistema, KŠS ir pagalbinių KŠS įrengimų, bei kitų jei reikia posistemių valdymo sistemoms suprojektuoti naują techninę įrangą, naujam rezervuotam duomenų mainų tinklui arba naudoti esamą, jei ji tenkina Projekte siūlomą techninį sprendinį.
3.11.2. Projektuojami variniai ryšių kabeliai turi tenkinti šiuos techninius reikalavimus:
3.11.2.1. Varinei ryšių kabelių sistemai turi būti naudojamas ekranuotas ne žemesnės negu F klasės (7 kategorija) kabelis atitinkantis ISO/IEC 11801 (2nd Edition) arba lygiaverčio standarto keliamus reikalavimus;
3.11.2.2. Projektuojami variniai kabeliai turi būti su LSZH apvalkalu. Jie turi atitikti IEC 60332-1 arba lygiaverčio atsparumo ugniai, IEC 60754-1 arba lygiaverčio toksiškumo, IEC 60754-2 arba lygiaverčio rūgščių dujų išsiskyrimo ir IEC 61034-2 arba lygiaverčio degant išskiriamų dūmų tankio standartų keliamiems reikalavimams.
3.11.3. Projektuojami variniai kabeliai turi būti projektuojami kartu su ekranuotais Cat6a RJ45 lizdais, kurie atitinka ISO/IEC 11801 edition 2.1 Amendment 2 ir ANSI/TIA/EIA-568-B.2-10 standartus.
3.11.4. Projektuojami variniai jungiamieji kabeliai turi būti Cat6a Class EA ekranuoti, atitinkantys ISO/IEC 11801 (2nd Editon) arba lygiaverčio standarto reikalavimus, o jų komponentai turi atitikti IEC 60603-7-4 ir IEC 60603-7-5 arba lygiaverčių standartų reikalavimus.
3.11.5. Turi būti projektuojami skirtingų spalvų varinių jungiamųjų kabelių komplektai išlaikant Užsakovo naudojamą spalvinį kodavimą.
3.11.6. Skyduose ekranuoti Cat6a RJ45 lizdai turi būti skirti montuoti ant DIN bėgelio.
3.11.7. Komutacinėse spintose ekranuoti Cat6a RJ45 lizdai turi būti skirti montuoti 19“ panelėse.
3.11.8. Projektuojami duomenų mainų tinklai tarp valdiklių ir tarnybinių stočių turi palaikyti dvigubo rezervuoto žiedo architektūrą taikant šviesolaidines skaidulas, o tarp operatoriaus ir tarnybinių stočių – dvigubos žvaigždės architektūra.
3.11.9. Valdiklių, valdymo skydelių, apskaitos prietaisų ar jų keitiklių sujungimai turi būti projektuojami tiesiogiai prie pramoninių duomenų perdavimo tinklo komutatorių nenaudojant tarpinių aktyvinių tinklo įrenginių.
3.11.10. Nuo skydo 1924CRE01 iki projektuojamo GK4-KE-4 KŠ valdiklio skydo turi būti suprojektuoti variniai Cat7 ekranuoti kabeliai.
3.11.11. Jei projektuojami NMŠ turi būti su sąsajos moduliu skirtu NMŠ būklės stebėjimui ir valdymui kompiuterinio tinklo priemonėmis. Sąsajos jungtis su tinklu turi būti RJ-45 ne mažiau 10/100 Base-T. 
3.11.12. Projektavimo metu nustačius esamų pramoninių duomenų perdavimo tinklo komutatorių prievadų trūkumą turi būti projektuojamas jų išplėtimas papildomais moduliais arba nauju turinčiu daugiau prievadų modeliu išlaikant esamą funkcionalumą ir suderinamumą. 

3.12. REIKALAVIMAI TECHNOLOGINEI DALIAI

3.12.1. Šilumos siurblio išgarintuvo galia reguliuojama pagal užduotą kondensato temperatūrą už išgarintuvo.
3.12.2. Šilumos siurblio vandens kiekis per kondensatorių reguliuojamas pagal užduotą temperatūrų skirtumą prieš ir po KŠS kondensatoriaus.

3.13. REIKALAVIMAI ŽYMĖJIMAMAS

3.13.1. Įrangos sutartiniai žymenys naujuose brėžiniuose, vadovuose, schemose, ženklinimo plokštelėse bei grafiniuose vaizduose turi būti pagal KKS. Sklendėms ir vožtuvams, jei taikoma turi būti naudojamas dvigubas žymėjimas (esamas technologinis ir naujai suteiktas KKS kodas).
3.13.2. Įrangos sutartiniai žymenys naujai sudaromose vamzdynų ir matavimo bei valdymo įrangos schemose, reguliavimo kontūrų schemose bei grafinuose vaizduose turi atitikti DIN 2481 arba ISA 5.1 arba lygiavertį standartą.
3.13.3. Prie kiekvieno atskiro įrengimo turi būti suprojektuotos ženklinimo plokštelės, kuriose turi būti nurodyta:
3.13.3.1. Gamintojo pavadinimas; 
3.13.3.2. Įrengimo tipas ir firminis pavadinimas; 
3.13.3.3. Gamyklinis eilės numeris; 
3.13.3.4. Pagaminimo metai ir mėnuo; 
3.13.3.5. Darbiniai parametrai; 
3.13.3.6. Įrenginio masė. 
3.13.4. Visos matavimo ir kontrolės priemonės turi būti paženklintos papildomai, kad būtų galima teisingai nustatyti jų tapatybę sistemose.
3.13.5. Ženklinimo plokštelės matavimo priemonėms turi būti suprojektuotos pagamintos iš nerūdijančiojo plieno arba plastmasės, kuriose lietuvių kalba turi būti nurodyta tokia informacija:
3.13.5.1. matavimo taško sutartinis žymuo pagal projekto dokumentaciją (KKS); 
3.13.5.2. matuojamo parametro pavadinimas; 
3.13.5.3. kalibruotos matavimo ribos ir dimensija; 
3.13.5.4. QR kodas.
3.13.6. Prie kiekvieno(-s) skląsčio, sklendės, pirminio ventilio ir/ar vožtuvo turi būti suprojektuota papildoma ženklinimo plokštelė, kurioje lietuvių kalba turi būti nurodyta:
3.13.6.1. Skląsčio, sklendės, pirminio ventilio ir/ar vožtuvo sutartinis žymuo pagal Užsakovo technologijos 
3.13.6.2. įrenginių kodavimo sistemą; 
3.13.6.3. Skląsčio, sklendės, pirminio ventilio ir/ar vožtuvo sutartinis žymuo pagal projekto dokumentaciją 
3.13.6.4. (KKS); 
3.13.6.5. Skląsčio, sklendės, pirminio ventilio ir/ar vožtuvo paskirtis technologinėje sistemoje; 
3.13.6.6. QR kodas. 
3.13.7. Prie kiekvieno įrengto siurblio ir/ar ventiliatoriaus turi būti pritvirtintos papildomos ženklinimo plokštelės, kuriose lietuvių kalba turi būti nurodyta:
3.13.7.1. įtaiso sutartinis žymuo pagal Užsakovą technologijos įrenginių kodavimo sistemą; 
3.13.7.2. įtaiso sutartinis žymuo pagal projekto dokumentaciją (KKS); 
3.13.7.3. įtaiso paskirtis technologinėje sistemoje; 
3.13.7.4. pagrindiniai darbiniai parametrai.
3.13.8. Ženklinimo plokštelės turi būti suprojektuotos taip, kad būtų tvirtinamos nerūdijančiojo plieno varžtais arba nerūdijančio plieno viela. Lipnios medžiagos yra neleistinos.
3.13.9. Visi elektroniniai įvesties/išvesties moduliai turi būti paženklinti popierinėmis lentelėmis nurodančiomis modulio atitinkamam kanalui priskirtų signalų pavadinimus.
3.13.10. Visi kabeliai turi būti paženklinti iš dviejų galų ir perėjimuose (susikirtimuose) su sienomis, perdangomis, kabeliniais įrenginiais (iš abiejų pusių) atitinkamu KKS žymeniu.
3.13.11. Skydai, perėjimo dėžutės, vykdymo mechanizmai ir prijungti prie jų kabeliai, laidai ir kabelių gyslos, taip pat slėgio ir diferencinio slėgio matavimo keitiklių impulsiniai vamzdeliai turi būti sunumeruoti (paženklinti).
3.13.12. Technologinės apsaugos priemonės (pirminiai matavimo keitikliai, matavimo priemonės, jungiamieji kabeliai, raktai ir perjungikliai, impulsinių vamzdelių uždaromieji ventiliai ir kiti) privalo būti projektuojami taip, kad turėtų išorines skiriamąsias žymes (raudona spalva).
3.13.13. Ant apsaugų skydų ir juose įrengtuose įtaisuose iš abiejų pusių turi būti suprojektuoti užrašai lietuvių kalba apie jų paskirtį.
3.13.14. Dydžiai, matmenys ir kt. turi būti suprojektuoti taip, kad atitiktų LST ISO 80000 - 1: 2010 arba lygiavertį standartą.

3.14. APLINKOSAUGINĖ DALIS

3.14.1. Užtikrinti, kad projektuojamas šaltnešis bus nepavojingas ir nežalingas aplinkai. Šaltnešio visuotinio atšilimo potencialas (VAP)<150.
3.14.2. Užtikrinti, kad Projekte numatoma įranga bus sandari ir atitiks Lietuvos Respublikos aplinkos ministro 2010 m. sausio 7 d. įsakymu Nr. D1-12 patvirtinto Duomenų apie fluorintas šiltnamio efektą sukeliančias dujas ir ozono sluoksnį ardančias medžiagas teikimo, surinkimo ir tvarkymo, šių dujų ar medžiagų turinčios įrangos apskaitos tvarkos aprašo (aktuali redakcija) reikalavimus.
3.14.3. Įrenginių skleidžiamas triukšmas dienos ir nakties metu neturi viršyti miestuose galiojančių norminių dokumentų reikalavimų bei Lietuvos higienos normos HN 33:2011 reikalavimų.
3.14.4. Užtikrinti, kad aušalas, kurio VAP<150, būtų įtrauktas į Europos Parlamento ir Tarybos reglamento (ES) 2024/573 dėl fluorintų šiltnamio efektą sukeliančių dujų I, II, ir III priedus.


4. BENDRI NURODYMAI IR REIKALAVIMAI

4.1. Visos siūlomos / numatomos konstrukcijos, gaminiai, medžiagos ir įranga turi būti sertifikuoti arba pripažinti tinkamais naudoti Lietuvoje nustatyta tvarka ir turėti įvertinimo dokumentus.
4.2. Paslaugų tiekėjas rengdamas Projektą negali siūlyti Darbams reikalingų prekių, medžiagų ir/ar įrengimų, jei prekės, medžiagos ir/ar įrengimai (įskaitant jos sudedamąsias dalis, pakuotes) ar paslaugų kilmė yra iš Viešųjų pirkimų įstatymo 92 straipsnio 15 dalyje numatytame sąraše nurodytų valstybių ar teritorijų[footnoteRef:2]. [2:  https://e-seimas.lrs.lt/portal/legalAct/lt/TAD/1a061730b0c711ecaf79c2120caf5094?positionInSearchResults=0&searchModelUUID=7a68d6ea-4a4b-4e86-ac25-8083706694b2] 

4.3. Paslaugos teikėjas rengdamas Projektą privalo vadovautis Aplinkos apsaugos kriterijų taikymo, vykdant žaliuosius pirkimus, tvarkos aprašu, patvirtintu Lietuvos Respublikos aplinkos ministro 2011 m. birželio 28 d. įsakymu Nr. D1-508 (aktuali redakcija), ir Projekte numatyti minimalius aplinkos apsaugos kriterijus (jei taikomi).
4.4. Visa dokumentacija, kuri sutarties vykdymo metu turi būti suderinta su AB „Miesto gijos“, privalo būti įkeliama ir derinama taikant „Autodesk Construction Cloud“ bendrąją duomenų aplinką (CDE), kurios prieigos licencijas suteiks Užsakovas. Detalias aplinkos naudojimo instrukcijas Užsakovas pateiks po sutarties pasirašymo.

1. SUTARTIES VYKDYMO METU PATEIKIAMA DOKUMENTACIJA*

1.1. Suteikus Paslaugas Užsakovui turi būti pateikta dokumentacija:
1.1.1. Techninis darbo projektas. Techninis darbo projektas turi būti pateiktas *.dwg, *.pdf, *.doc formatu (redaguojama forma), bei nuasmeninta dokumentų versija;
1.1.2. Darbų priėmimo, bandymų ir matavimų aktai, protokolai, formuliarai (lietuvių ir anglų kalbomis);
1.1.3. Atliktų Darbų priėmimo-perdavimo aktas (7 priedas);

Dokumentacija turi būti pateikta lietuvių ir anglų kalbomis (detalizuota).

*el. formoje pateikta dokumentacija turi būti: tekstiniai dokumentai *.pdf (techninis darbo projektas papildomai pateikiamas *.doc, formatu), brėžiniai *.pdf, *.dwg (ne senesnė kaip AUTOCAD – 2007 versija) arba kt. lygiaverčiais formatais) ir neužrakinti esant reikalui eksploatacijos metu juose turi būti galima atlikti pakeitimus. 

2. PRIEDAI

1. 222100 E2 OS-16 Ekonomaizerio KE-4 elektros įrenginių schema;
2. Šilumos tinklų papildymo schema 220900-6-CH2;
3. GK-4 kondensacinio ekonomaizerio su vandens valymo moduliais schema;
4. Kondensacinio ekonomaizerio nuotekų atliekinės šilumos atgavimo ir papildomo panaudojimo principinė technologinė schema;
5. KE-4 šilumos siurblio principinė schema;
6. Patalpų planas (schema);
7. Projektavimo paslaugų grafikas (forma);
8. Paslaugų priėmimo – perdavimo aktas (forma);
9. KKS identifikavimo žymenų suteikimo metodika;
10. E-2 KE-4 KŠS garantinių parametrų lentelė.
11. 



